text:
Республика бәләкәй һәм урта эшҡыуарлыҡҡа ярҙам күрһәтеү өсөн 205 миллион һум аҡса аласаҡ Фото: Олег Яровиков
Республика бәләкәй һәм урта эшҡыуарлыҡҡа ярҙам күрһәтеү өсөн 205 миллион һум аҡса аласаҡ
Республика бәләкәй һәм урта эшҡыуарлыҡҡа ярҙам күрһәтеү өсөн 205 миллион һум аҡса аласаҡ Фото: Олег Яровиков
ӨФӨ, 2016 йыл, 18 май. /«Башинформ» мәғлүмәт агентлығы, Галина Бахшиева/.
Рәсәйҙең Иҡтисади үҫеш министрлығы быйыл бәләкәй һәм урта эшҡыуарлыҡҡа субсидиялар бүлеү өсөн төбәктәрҙе конкурс буйынса һайлап алыуға йомғаҡ яһаны. Йыл һайын үткәрелгән конкурс барышында Рәсәйҙең Иҡтисади үҫеш министрлығы һәр төбәккә федераль субсидия лимитын билдәләй. Ағымдағы йылда республика өсөн ул 273,4 миллион һум тәшкил итәсәк. Шуларҙың 164,1 миллион һумы — Башҡортостандың Эшҡыуарлыҡ һәм туризм буйынса дәүләт комитеты, 109,3 миллионы Сәнәғәт һәм инновация сәйәсәте министрлығы өсөн ҡаралған.
Республика Хөкүмәтенең матбуғат хеҙмәтендә хәбәр итеүҙәренсә, конкурс йомғаҡтары буйынса Эшҡыуарлыҡ һәм туризм буйынса дәүләт комитетының һигеҙ ғаризаһы ла хупланған. Федераль аҡсалар бер нисә сараны берлектә финанслауға йәлеп ителгән.
Федераль субсидия шулай уҡ муниципаль программаларҙы тормошҡа ашырыу өсөн бәләкәй һәм урта эшҡыуарлыҡҡа ярҙам күрһәтеүгә, Башҡортостандың эшҡыуарлыҡҡа ярҙам үҙәген булдырыуға, Төбәк берләштерелгән үҙәген һәм Социаль өлкәнең инновациялар үҙәген ойоштороуға йүнәлтелә.


c: text/html

text:
Башҡортостанда йәштәр инновацион форумының иң яҡшы эмблемаһына конкурс иғлан ителде
26-28 сентябрҙә Башҡортостанда йәштәр инновацион форумы үтәсәк. Уны ойоштороусылар – БР Эшҡыуарлыҡ ойошмалары ассоциацияһы һәм республиканың юғары уҡыу йорттары ҡатнашлығында БР Йәштәр сәйәсәте һәм спорт министрлығы, БР Сәнәғәт һәм инновацион сәйәсәт министрлығы.
Сара сиктәрендә БР Йәштәр сәйәсәте һәм спорт министрлығы йәштәр инновацион форумының исеменә һәм иң яҡшы эмблема проектына конкурс иғлан итте.
Ведомствонан асыҡлауҙарынса, форум исеме һәм эмблемаһы йәштәрҙең, эшҡыуарлыҡтың һәм инновацияларҙың берҙәмлеген сағылдырырға тейеш. Логотип материалдары psd йәки cdr форматтарында тәҡдим ителергә тейеш.
Эштәр 1 сентябргә тиклем Өфө ҡалаһы, Ленин урамы, 10 адресы буйынса 27-се бүлмәлә ҡабул ителә. Телефондар: 8(347) 251-57-11, 251-14-75 (ф.); ostm@inbox.ru.
Конкурста еңеүселәргә дипломдар һәм ҡиммәтле бүләктәр тапшырыласаҡ.

robotstxt: allowed

filter: keep


text:
ӨДАТУ - иң яҡшы университеттар иҫәбендә
Мәғариф өлкәһендәге "РейтОР" бойондороҡһоҙ агентлығы Рәсәй вуздарының сираттағы рейтингын төҙөнө. Был юлы университеттар фәнни ҡаҙаныштар буйынса баһаланды.
Өфө дәүләт авиация техник университеты — илдең 50 төп юғары уҡыу йорто исемлегендә дүртенсе урында. Ул М.В. Ломоносов исемендәге Мәскәү дәүләт университетынан, Санкт-Петербург дәүләт университетынан, Мәскәү инженер-физика институтынан ғына ҡалыша.
ӨДАТУ матбуғат үҙәгенән хәбәр итеүҙәренсә, Рәсәй юғары уҡыу йорттары араһында лидерҙарҙы рейтинг авторҙары бөтә донъя фәнни берләшмәһендә ғилми баҫмаларҙан цитаталар килтерелеүгә ҡарап билдәләй. Мөһимлек критерийы булып Scopus системаһы мәғлүмәттәре нигеҙендәге Хирша индексы (Н-индекс) торған.
ӨДАТУ тағы бер алдынғы урынды биләй, быныһы — Рәсәйҙең төп ғалимдары рейтингында. Бында профессор, нанотехнологиялар кафедраһы мөдире, ӨДАТУ-ның Перспективалы материалдар физикаһы ғилми-тикшеренеү институты директоры Руслан Вәлиев дүртенсе юлды биләй.


text:
Барҡылдаҡ
Барҡылдаҡ ( урыҫ.деря́ба, лат. Turdus viscivorus) — турғай һымаҡтар отрядынан булған сыбар буҙ төҫтәге урманда йәшәүсе һайраусы ҡош.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Сыйырсыҡтан ҙурыраҡ. Яңғыҙ һәм күмәкләшеп йөрөйҙәр. Кешене күреп ҡалһа, тырҡылдап баш осонан оса башлай. Һырты көрәнһыу һоро. кәүҙәһенең аҫ яғы эре генә тамсы һымаҡ ҡара таптарп менән сыбарланған аҡ төҫтә. Йырсы барҡылдаҡтан ҙурыраҡ булыуы менән айырыла. Тауышы көслө "барррҡ- барррҡ! Төрлө тауыш менән һыҙғырып һайрай..
Йәшәү урыны[үҙгәртергә | вики-тексты үҙгәртергә]
Барҡылдаҡ Үҙәк Европаның урмандарында, парк, скверҙарында осрай. Ҡоштарҙың күпселеге ҡышҡа көньяҡ-көнбатын Европаға күсенә. Парлашып аялайҙар. Оя эсен сөрөкләнгән ағас менән һылап сығалар. Ҡайһы саҡта ҡыҙыл балсыҡ менән һылайҙар. Урмандарҙа йәшәй. Күсмә ҡош. Киң таралған. Ағас ботаҡтарына оялай.
Туҡланыуы[үҙгәртергә | вики-тексты үҙгәртергә]
Еләк, ағас һәм үлән орлоҡтары меән туҡлана. Яҙғыһын һәм йәйгеһен төрлө бөжәктәр аулай.
Үрсеүе[үҙгәртергә | вики-тексты үҙгәртергә]
Инә ҡош ҡара таплы 4-6 бөртөк алһыу йомортҡа һала һәм ике аҙнаға яҡын баҫа. 12-15 көндән ҡауырһындары сыға, шулай ҙа ата- әсәләре тағы ла бер нисә көн ем менән туйындыра.
Иҫкәрмәләр[үҙгәртергә | вики-тексты үҙгәртергә]
Диалекттарҙа әйтелеше[үҙгәртергә | вики-тексты үҙгәртергә]
Сыбар барҡылдаҡ, муйыл барҡылдағы, дәүғош, дәүсыпсыҡ
Төрҙәштәре[үҙгәртергә | вики-тексты үҙгәртергә]
- Сыбар барҡылдаҡ(диал. ҡоролдаҡ)
- Мышар барҡылдағы (диал. мышар турғайы, миләш сыпсығы,шоморт сыпсығы)
- Йырсы барҡылдаҡ (диал. һайраусы барҡылдаҡ)
- Ҡыҙылбауыр барҡылдаҡ (диал. юҡ)
- Ҡара барҡылдаҡ (диал. ҡара турғай)
Һылтанмалар[үҙгәртергә | вики-тексты үҙгәртергә]
- http://www.ecosystema.ru/08nature/birds/139.php Рәсәй ҡоштары
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары. 1986 йыл Өфө. 98- се бит


text:
Силәбе өлкәһендә башҡорт мәҙәниәте фестивале үтәсәк
Башҡортостан Республикаһының Силәбе өлкәһендәге вәкиле Амур Хәбибуллиндың Озерск ҡалаһының Мәҙәниәт идаралығы начальнигы Наталья Сальникова һәм урындағы «Төҙөүсе» мәҙәниәт һарайы директоры Оксана Косолапова менән осрашыуында башҡорт мәҙәниәтен һаҡлау һәм үҫтереү мәсьәләләре тикшерелде. Яҡтар башҡорт халҡының мәҙәниәтен һаҡлап ҡалыуға һәм үҫтереүгә йүнәлтелгән берлектәге саралар тураһында һөйләште. Ноябрҙә «Төҙөүсе» мәҙәниәт һарайында республиканың сәнғәт оҫталары ҡатнашлығында башҡорт мәҙәниәте фестивален үткәреү планлаштырылды. Фестиваль сиктәрендә Изге Ҡөрьәнде яттан һөйләүселәр конкурсы ойоштороласаҡ.
Шулай уҡ Амур Хәбибуллин ҡаланың эшҡыуарҙары менән осрашты һәм улар менән Башҡортостан тауар етештереүселәренең продукцияһын һатыуға сығарыу мәсьәләләрен тикшерҙе, тип хәбәр итте Башҡортостандың Силәбе өлкәһендәге Даими вәкиллегенең матбуғат секретары Михаил Хәбиров.


text:
Урал аръяғында ағас эшкәртеү буйынса яңы предприятиелар барлыҡҡа киләсәк
ӨФӨ, 2014 йыл, 24 октябрь. /«Башинформ» мәғлүмәт агентлығы, Юлиә Антипина/.
Йылайырҙа Урал аръяғының урман сәнәғәтен үҫтереү мәсьәләләре буйынса күсмә кәңәшмә барышында Башҡортостан Хөкүмәте, «Green Technologies (Йәшел технологиялар)» яуаплылығы сикләнгән йәмғиәте һәм «Рабика Энергия һаҡлау» яуаплылығы сикләнгән йәмғиәте араһында «Энергия һаҡлау технологияларын индереү маҡсатында ағас киҫеү һәм ағас эшкәртеү ҡалдыҡтарынан ағас яғыулыҡ гранулалары етештереү» инвестиция проектын ғәмәлгә ашырыу ниәте тураһында протоколға ҡул ҡуйылды.
Кәңәшмә Башҡортостан Республикаһы Хөкүмәте Премьер-министры урынбаҫары, республика Хөкүмәте Аппараты Етәксеһе Илшат Тажетдинов һәм республика урман хужалығы министры Динир Әхмәтйәнов рәйеслегендә үтте. Муниципаль район башлыҡтары һәм инвесторҙар ҡатнашты.
Урал аръяғында Баймаҡ һәм Йылайыр районының күп кенә предприятиелары ҡалдыҡһыҙ етештереүгә күсеп, юғары өҫтәлгән хаҡ менән үҙҙәренең етештереү ҡеүәтен үҫтерә. Мәҫәлән, Баймаҡта 20 миллион һумлыҡ инвестиция күләме менән «ПМК Баймаҡ» яуаплылығы сикләнгән йәмғиәтенең ағас эшкәртеү цехы төҙөлө. Был предприятие 12 эш урыны булдырасаҡ. Бетерә ауылында «БашАгроФин» яуаплылығы сикләнгән йәмғиәтенең ағас эшкәртеү заводы төҙөлә башланған, ул ике йыл дауамында тормошҡа ашырыласаҡ һәм 27 яңы эш урыны булдырасаҡ. Инвестициялар күләме – 105 миллион һум.
Күсмә кәңәшмәлә ҡатнашыусылар был объекттарҙы ҡараны, шулай уҡ «Биоэнергетик компания» яуаплылығы сикләнгән йәмғиәтенең пеллет объекттарында, «Йылайыр урманы» БР дәүләт унитар предприятиеһының етештереү территорияһында, «Йорт төҙөүсе компания» яуаплылығы сиклән йәмғиәтенең ағас эшкәртеү комплексында булды.
— Юҡҡа ғына ағас эшкәртеү предприятиелары Урал аръяғында тикшерелмәй. Һигеҙ урмансылыҡтың дөйөм урмандар майҙаны миллион ярым гектар самаһы тәшкил итә. Урал аръяғы территорияһының ағаслығы республикала иң юғары – 54 процент, ҡырҡыу өсөн билдәләнгән диләнкә 1,8 миллион кубометр тәшкил итә, — тине Илшат Тажетдинов.


text:
Яңы бында версияһы!
Рәхим итеп, обновить! Рәхим итегеҙ, Рәхим итеп, обновить! Рәхим итеп, шәкәр кома менән на вершине.
Ни өсөн һеҙ яңыртырға тейеш?
- Был версия исправлять Гугл ярҙам прокси, "тигәнде аңлата, тип автоматический тәржемә Google тағы бер ҡат эшләйәсәк.
- Был версия яңырта базаһын форматына, "тигәнде аңлата өсөн WordPress 4.2 хуплана, һеҙ, нисек тип көтөлә, аксаны бер яҡ ситкә калдырырға ~40% күләмен ағымдағы өстәл
- Беҙ, ниһәйәт, иң беренсе версияһы движок мөхәррир тәржемә итеү, ул күрһәтәсәк, сезгә юлдар реаль кешеләр күсерелә һәм мөмкинлек бирәсәк һезгә ҡарарға тиҙ бөтөрә һәм шул.
Һеҙ шул тиклем тейеш яңыртырға?
Шул билдәләгән везение, сездә мөмкинлеге бар алмаштырыу ғәҙәти һеҙҙең панелдәр хакимлығы WordPress. Тәҡдим ителә Һезгә яһарға резервную күсермәһен, нисек юлдары күптән юҡ инде базаһын алмаштырыу тамамланды.
Теләсә ниндәй причуды, һораусылар, проблемалар – " святитель беҙҙең формаһы менән һинең бер-бер.
Был SuperProxy һәм ни тора был мөмкин?
SuperProxy яңы етәксе һ. б. “Тиҙ разбогатеть” схемаһы. һм…
Ысынлыкта,, беҙ куллана сик узелдар өсөн позволить компанияларына һәм физик заттарға эйә распределение инеү веб -. Беҙ өсөн түләргә был трафик, шулай булғас, әгәр һеҙ һатып алған һәм хостинг һеҙҙең бар тонна мәғлүмәттәр биреү ла ҡулланыла, беҙ бик юғары байяибе, һеҙ включете был функци, ул хуплаһа етәксе һ. б. һәм, һис шикһеҙ, буласаҡ ҡушыла һеҙҙең арала. Беҙ батырырға тулыраҡ мәғлүмәтте был турала, улар нисек булһа ла лайыҡ булалар.
Һәм – был остальным исемлегенә үҙгәрештәр:
- Ву интеграция исправления
- Ров base64 кодированием һәм кәметергә күләме бит переводах
- Виджет ремонт яһай флагтарын күрһәтәләр, дөрөҫ, ҡасан дөрөҫ түгел тәрәзәңдә калибровка ине файҙаланылды
- Удаление переднее аҙағына прогресс бара, уны ла бик һирәк күрек йәки файҙаланды уятты һәм күберәк проблемалар менән сағыштырғанда, ул ҡушыла
- 3 яңы телдәр, Поддерживаемые Бинг
- тел ҡыҫҡа атаҡ
- отолорға тәржемә итеү түгел, текст/json-Контент, исправлять проблемалар менән бер ни тиклем плагина алдон скачать
- Хуплай атрибуты placeholder, ярай әле Serellis Марк
- Билдәле бер ярҙам бизнес-каталог плагин
Шулай – Наслаждайся был версияһы, һәм попадай, бирегез безгә белергә, ул нисек эшләй, һеҙҙең өсөн.


text:
Рөстәм Хәмитов Миәкә районы Ҡырғыҙ-Миәкә ауылындағы яңы спорт комплексын ҡараныФото: Андрей Старостин
Рөстәм Хәмитов Миәкә районы Ҡырғыҙ-Миәкә ауылындағы яңы спорт комплексын ҡараны
Рөстәм Хәмитов Миәкә районы Ҡырғыҙ-Миәкә ауылындағы яңы спорт комплексын ҡараныФото: Андрей Старостин
Башҡортостан республикаһы Президенты Рөстәм Хәмитов 9 ноябрҙә Миәкә районы буйынса эш сәфәре барышында Ҡырғыҙ-Миәкә ауылындағы яңы спорт сәләмәтләндереү комплексын ҡараны.
Спорт-сәләмәтләндереү комплексын төҙөү 2012 йылдың ғинуарында башланғайны, эштәр ике йыл самаһы барҙы.
Дөйөм 4450 квадрат метр майҙанлы өс ҡатлы бина эсендә гимнастика күнекмәләре, волейбол, баскетбол, теннис һәм мини футбол өсөн ҡорамалдар менән йыһазландырылған спорт залдары урынлашҡан.
Проекттың дөйөм хаҡы 118 миллион һум тәшкил итте, уның 92 миллионы – республика бюджетынан, ә 25 миллион һумы ҡорамалдар алыу өсөн «Берҙәм Рәсәй» партияһының «Физкультура сәләмәтләндереү комплекстары төҙөү» социаль проекты сиктәрендә РФ бюджетынан бүленгән.
Әйтергә кәрәк, Миәкә спорт сәләмәтләндереү комлексын төҙөүгә сығымдар аҙ киткән: бинаның бер квадрат метрын төҙөү 21 мең һумға төшкән – был Башҡортостанда спорт сәләмәтләндереү комплекстары төҙөлөштәре өсөн иң арзан хаҡ. Шул уҡ ваҡытта арзанлыҡ башҡарылған эштәрҙең сифатында сағылмаған.
Рөстәм Хәмитов көрәш залында булды, унда был ваҡытта күнекмәләр бара ине – ноябрҙә яңы спорт комплексы базаһында көрәш буйынса республика чемпионаты уҙасаҡ. Көрәш буйынса тренерға Рөстәм Хәмитов профессиональ көрәш келәмдәре алыу өсөн сертификат тапшырҙы. Шулай уҡ президент территорияның тирә-яғын ҡарап, башҡарылған төҙөкләндереү эштәре менән ҡәнәғәт ҡалды. Рөстәм Хәмитов спорт ҡоролмаһын юғары баһаланы: «Комплекс бик күркәм һәм ыҡсым килеп сыҡҡан», — тине ул.
Шулай уҡ төбәк башлығы урындағы халыҡ менән һөйләште. Миәкәләр республика президенты менән урамдарҙы яҡтыртыу, юлдар һалыу һәм төҙөкләндереү, социаль-мәҙәни-көнкүреш учреждениелары эше мәсьәләләре буйынса фекер алышты.


text:
Өфөлә үткән Фән фестивалендә йәш ғалимдар фәнни алышта көсөн һынаны Фото: Олег Яровиков
Өфөлә үткән Фән фестивалендә йәш ғалимдар фәнни алышта көсөн һынаны
Өфөлә үткән Фән фестивалендә йәш ғалимдар фәнни алышта көсөн һынаны Фото: Олег Яровиков
ӨФӨ, 2015 йыл, 28 сентябрь. /«Башинформ» мәғлүмәт агентлығы, Кристина Качалкина/.
Өфөлә йәш ғалимдар фәнни алышта көсөн һынаны. Баш ҡалала Фән фестивале Science Slam тигән сара менән тамамланды. Был көндә «Өфө уттары» күңел асыу үҙәге ғилми алыштар өсөн майҙансыҡҡа әүерелде. Ете йәш ғалим фән менән шөғөлләнеүҙең күңелле булыуын раҫлар өсөн үҙ-ара көс һынашты. Сарала ҡатнашыусылар эштәрен башҡаларға аңлайышлы, ҡыҙыҡлы итеп һөйләргә тейеш ине, сөнки еңеүсе ҡунаҡтарҙың алҡыштары буйынса билдәләнде.
Һәр ғалим үҙе тикшергән тема хаҡында һөйләне. Баҡһаң, Башҡортостан ғалимдары йәмғиәттәге социаль-сәйәси реформаларҙан алып орхидеяларҙы клонлауға тиклем бик күп төрлө проекттар өҫтөндә эшләй икән.
Мәҫәлән, Башҡорт дәүләт университетының Хоҡуҡ институты студенты һәм штаттан тыш уҡытыусы Максим Вдовин замана йәштәренең ни өсөн сәйәсәттән алыҫ тороуын аңлатты һәм ДОСААФ ойошмаһын кире ҡайтарып, быны төҙәтергә тәҡдим итте.
Сығыш яһаусылар араһында берҙән-бер ҡыҙ, Фәндәр академияһы хеҙмәткәре һәм Башҡорт дәүләт университетының экология һәм ботаника кафедраһы аспиранты Елена Михайлова ГМО-ның бик үк зыянлы булмауы тураһында һөйләне һәм теләүселәрҙе трансгенлы салат менән һыйланы.
Ғалимдарҙан тыш, тамашасылар Өфөләге тәүге Science Slam сараһында ҡатнашыусыларҙың береһе Григорий Овчинниковтың сокатализаторҙар хаҡында сығышын тыңланы.
Фәнде stand-up форматында тәҡдим итеү уны халыҡ араһында ғына түгел, тәү сиратта буласаҡ абитуриенттар араһында популярлаштырыуҙың иң яҡшы ысулы булыуы ихтимал, тип иҫәпләй Фән фестивален ойоштороусылар.


text:
Төбәктә «Башҡарабыҙ!» экологик акцияһы үтәсәк
15 сентябрҙә Башҡортостанда, шулай уҡ Рәсәйҙең башҡа төбәктәрендә «Башҡарабыҙ!» исемле ҙур экологик акция үтә.
— Был көндө бөтә ил халҡы урамдарға, парктарға, урмандарға, күл һәм йылға буйҙарына уларҙы сүп-сарҙан таҙартыу өсөн өмәгә сығасаҡ. Бындай бер көнлөк акциялар «Let’s do it!» («Башҡарабыҙ!») хәрәкәтенең бер өлөшө булып тора. Сентябрҙә сүп-сар йыйыу буйынса акциялар Беларусь, Рәсәй, Әрмәнстан, Малайзия, Аргентина, Нидерланды, Германия, Нигерия, Франция, Сальвадор, Бельгия, Маврикий Республикаһы, Албания, Ҡаҙағстан, Кипр, Румыния һәм Италияла үтәсәк, — тип һөйләне «ЭКА» йәмәғәт хәрәкәтенең Башҡортостандағы етәксеһе Гузәл Латыпова.
«Башҡарабыҙ!» исемле ҙур экологик проект бер көн эсендә тонналап сүп-сар йыйыуҙы маҡсат итеп ҡуя. Шул уҡ ваҡытта быяла, пластик шешәләр һәм металл артабан эшкәртеүгә ебәреләсәк.
Проектта ҡатнашыусылар фекеренсә, йәмәғәтселек иғтибарын тәбиғәттәге сүп-сар мәсьәләһенә йәлеп итеү һәм власть менән йәмәғәт ойошмалары араһында хеҙмәттәшлек булдырыу шулай уҡ мөһим. Бынан тыш, 15 сентябрҙә сүп-сарҙан таҙартылмай ҡалған урындарҙы законһыҙ сүплектәр реестрына индереү планлаштырыла.
Бөтә Рәсәй өмәһе тураһында тулыраҡ мәғлүмәт менән «Бәйләнештә» социаль селтәрендә йәки сайтта танышырға була.


text:
Республиканың ундан ашыу медицина учреждениеһы ШОС һәм БРИКС саммиттарында ҡатнашыусыларҙың һаулығы өсөн яуап бирәсәк
ӨФӨ, 2015 йыл, 30 март. /«Башинформ» мәғлүмәт агентлығы, Артур Басиров/.
Республиканың ундан ашыу медицина учреждениеһы июль айында Өфөлә үтәсәк ШОС һәм БРИКС саммиттарын медик-санитар яҡтан тәьмин итәсәк. Улар араһында Ғ.Ғ.Ҡыуатов исемендәге республика клиник дауаханаһы, 2-се республика клиник дауаханаһы, Кардиология үҙәге, 4-се йоғошло ауырыуҙар дауаханаһы, Ашығыс медицина ярҙамы дауаханаһы, 21-се, 13-сө һәм 18-се ҡала клиник дауаханалары, ашығыс медицина ярҙамы станцияһы, Өфө күҙ ауырыуҙары ғилми-тикшеренеү институты бар. Башҡортостан Һаулыҡ һаҡлау министрлығында саммиттарҙы медик-санитар яҡтан тәьмин итеү буйынса ойоштороу комитеты ултырышында ошо хаҡта һүҙ барҙы.
Ведомствоның матбуғат хеҙмәтенән хәбәр итеүҙәренсә, ойоштороу комитеты ағзалары сараларға әҙерлек мәсьәләләрен, атап әйткәндә, саммиттар барышында санитар-гигиена, профилактика һәм эпидемияға ҡаршы сараларҙы ойоштороу һәм үткәреү буйынса пландың үтәлешен тикшерҙе.


text:
Илдар Абдразаҡов «Алтын битлек» премияһына лайыҡ булдыФото: Олег Яровиков
Илдар Абдразаҡов «Алтын битлек» премияһына лайыҡ булды
Илдар Абдразаҡов «Алтын битлек» премияһына лайыҡ булдыФото: Олег Яровиков
Илдар Абдразаҡов 2011-2012 миҙгелдә «Опера/Ир-егет роле» номинацияһында «Алтын битлек» милли театр премияһына лайыҡ булды.
Бындай абруйлы наградаға Заһир Исмәғилев исемендәге Өфө дәүләт сәнғәт академияһын тамамлаусы, әлеге ваҡытта Мариинка театры солисы, Башҡортостандың халыҡ артисы Ж.Оффенбахтың «Гофман әкиәттәре» операһында (режиссеры – Василий Бархатов) Линдорф, Коппелиус, Доктор Миракль, Дапертутто ролдәрен башҡарғаны өсөн лайыҡ булды, тип хәбәр иттеләр БР Мәҙәниәт министрлығының матбуғат хеҙмәтенән.
Наградлау тантанаһы Мәскәүҙә К.С.Станиславский һәм В.И.Немирович-Данченко исемендәге Музыка театры сәхнәһендә үтте.
«Алтын битлек» милли театр премияһы 1994 йылда РФ Театр хеҙмәткәрҙәре союзы менән булдырылған һәм театр сәнғәтенең төрлө жанрҙағы спектаклдәренә тапшырыла. Шулай уҡ һәр яҙ һайын «Алтын битлек» Рәсәй театр фестивале үткәрелә, унда Рәсәй ҡалаларынан иң яҡшы спектаклдәр тәҡдим ителә.
Фестивалдә ҡатнашыу өсөн спектаклдәрҙе һәм «Алтын битлек» премияһына дәғүәселәрҙе эксперттар советы һайлап ала. Уның составына театр тәнҡитселәре инә. Жюри составында билдәле актерҙар, режиссерҙар, дирижерҙар, хореографтар, театр рәссамдары эшләй.


text:
Рәсәйҙәрҙе илдең иҡтисады, хаҡтарҙың артыуы һәм түбән эш хаҡы борсой — ВЦИОМ Фото: Андрей Старостин
Рәсәйҙәрҙе илдең иҡтисады, хаҡтарҙың артыуы һәм түбән эш хаҡы борсой — ВЦИОМ
Рәсәйҙәрҙе илдең иҡтисады, хаҡтарҙың артыуы һәм түбән эш хаҡы борсой — ВЦИОМ Фото: Андрей Старостин
ӨФӨ, 2016 йыл, 4 февраль. /«Башинформ» мәғлүмәт агентлығы, Ксения Калинина/.
Бөтә Рәсәй йәмәғәтселек фекерен өйрәнеү үҙәге (ВЦИОМ) ағымдағы йылдың ғинуар айында халыҡты ил күләмендәге ниндәй проблемалар борсоуы тураһында мәғлүмәттәр килтерҙе.
Быйыл ғинуарҙа проблемалы темалар рейтингында иҡтисад тәүге урынды биләне. Уҙған йылдың ноябренән иҡтисадтағы хәлдәр өсөн борсолоуҙар башланды (17 процент) һәм ғинуарға 23 процентҡа етте. Был былтырғы һөҙөмтәне ҡабатланы.
Борсоуға һалған тағы бер мәсьәлә — хаҡтарҙың артыуы. Үткән йылдың декабрендә һорау алыныусыларҙың 12 проценты инфляцияны илдең иң киҫкен проблемаһы тип һанаған, быйыл ғинуарҙа иһә 20 процент.
Һуңғы өс айҙа рәсәйҙәрҙең 13 проценты түбән эш хаҡын һәм йәшәү кимәлен проблемалы мәсьәләләр тип иҫәпләй. Артабан эшһеҙлек (12 процент), социаль сәйәсәт (9), тышҡы сәйәсәт (7) килә. Һаулыҡ һаҡлау (7), мәғариф (7), ауыл хужалығы һәм сәнәғәттең тарҡалыуы (6), түбән пенсиялар, пенсия реформаһы (5) «проблемалы» рейтингта тәүге унау иҫәбенә инә.


text:
Республикала планлаштырылған майҙандарҙың 34 процентында мал аҙығы үләндәре сабып алынған
Башҡортостанда 380 мең гектар майҙанда бер һәм күп йыллыҡ үләндәр сабып алынған, был пландың 34 процентын тәшкил итә. Республиканың ике районында – Мишкәлә һәм Нуриманда – майҙандарҙың яртыһынан ашыуында бесән сабылған, тип хәбәр иттеләр аграр ведомствоның матбуғат хеҙмәтендә. Иң күп мал аҙығы Стәрлетамаҡ районы хужалыҡтарында йыйып алынған — 16,5 мең гектар.
Һауа торошо аграрийҙарға уҙған ял көндәрендә мал аҙығы әҙерләү буйынса ярайһы ҙур уңыштарға өлгәшергә мөмкинлек биргән. Бесән сабыу буйынса күрһәткес бер юлы биш процентҡа яҡшырған. Сапҡыстар 59 мең гектарҙы артта ҡалдырған.
2 июлгә Башҡортостанда 224 мең тонна бесән (30%) һәм 495 мең тонна сенаж (21%) әҙерләнгән. Бер шартлы мал башына был 5 процент мал аҙығы берәмеге тигән һүҙ.
Баҡалы, Дүртөйлө, Илеш, Мәләүез, Миәкә, Нуриман, Шаран һәм Яңауыл райондары хужалыҡтары мал аҙығы буйынса планлаштырылған күләмдең яртыһынан ашыуын һаҡлауға һалған.


text:
Башҡортостан Милли симфоник оркестрында — яңы баш дирижер
ӨФӨ, 2015 йыл, 19 ғинуар. /«Башинформ» мәғлүмәт агентлығы, Ләйлә Аралбаева/.
Раушан Яҡупов Башҡортостан Республикаһы Милли симфоник оркестрының баш дирижеры итеп тәғәйенләнде.
Ул Өфө дәүләт сәнғәт институтын баян класы буйынса һәм Римский-Корсаков исемендәге Санкт-Петербург дәүләт консерваторияһының опера-симфоник дирижерлыҡ итеү факультетын тамамлаған.
1998 йылдан Башҡорт дәүләт опера һәм балет театры дирижеры, бер нисә йыл Башҡорт дәүләт опера һәм балет театрында, шул уҡ ваҡытта П.И.Чайковский исемендәге Пермь дәүләт опера һәм балет театрында эшләй. Хәҙерге көндә — Әстрхан дәүләт опера һәм балет театры дирижеры.
Бангкок халыҡ-ара музыка һәм бейеү фестивалендә (Таиланд), «Дягилев миҙгелдәре: Пермь-Петербург-Париж» (Пермь), «Өфөлә Шаляпин кисәләре»ндә ҡатнаша. 2014 йылдан «Мәрхәмәт» хәйриә фонды ярҙамында үткәрелгән «Балалар альбомы» проектының художество етәксеһе.
Оркестрҙың матбуғат секретары Эльмира Ишбулдина хәбәр итеүенсә, яңы дирижер менән тәүге концерт март айында буласаҡ тип күҙаллана. 23 ғинуарҙа Башҡортостандың Милли симфоник оркестры «Башҡортостан» дәүләт концерт залында Германиянан саҡырылған дирижер Андреас Шульц менән сығыш яһаясаҡ.


text:
Туризмды индустриаль тәьмин итеү кластеры ойошторола
Башҡортостан Республикаһында кластер сәйәсәтен тормошҡа ашырыу сиктәрендә туризмды индустриаль тәьмин итеү фәнни-производство кластеры төҙөлә. Уның маҡсаты – төбәктә туризм һәм ҡунаҡсыллыҡ индустрияһын үҫтереү.
Был кластерҙы ойоштороу өсөн махсус эшсе төркөм төҙөлдө. Төбәктә туризм кластеры ойоштороу «Башҡортостан Республикаһының сәнәғәт сәйәсәтен үҙгәртеү стратегияһын эшкәртеү һәм тормошҡа ашырыу» немец-башҡорт проектының бер өлөшө булып тора.
БР Сәнәғәт һәм тышҡы иҡтисади бәйләнештәр министрлығынан хәбәр итеүҙәренсә, 9 апрелдә Өфө дәүләт иҡтисад һәм сервис академияһында эшсе төркөмдөң туризмды индустриаль тәьмин итеү кластерын ойоштороу буйынса сираттағы ултырышы үткәрелә. Мекленбург–Передняя Померания (ГФР) еренең «БиоКонВэлли» туристик-сәләмәтләндереү кластеры менеджеры Андреас Шур, немец эксперттары Карл-Хайнц Клингер һәм Курт Хорншильдтың сығыштары, йомғаҡлау дискуссияһы планлаштырылған.


text:
7 октябрь
7 октябрь — григориан стиле буйынса йылдың 280-се көнө (кәбисә йылында 281-се). Йыл аҙағына тиклем 85 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
- Ҡырғыҙстан — Граждандар авиацияһы көнө.
Тарихи ваҡиғалар[үҙгәртергә | вики-тексты үҙгәртергә]
- 1919 — Голландияла иң ҙур авиакомпания — KLM ойошторола.
- 1949 — Германия Демократик Республикаһы (ГДР) ойошторола.
- 1977 — СССР-ҙа яңы Конституция ҡабул ителә.
- 2001 — АҠШ Афғанстанға ғәскәр ебәрә.
Был көндө тыуғандар[үҙгәртергә | вики-тексты үҙгәртергә]
- 1885 — Нильс Бор, Дания физигы, Нобель премияһы лауреаты.
- 1927 — Вәзих Исхаҡов, яҙыусы, БАССР‑ҙың атҡаҙанған мәҙәниәт хеҙмәткәре (1981), Ғәлимов Сәләм исемендәге премия лауреаты.
- 1932 — Фәрит Богданов, драматург, Башҡортостан Республикаһының атҡаҙанған сәнғәт эшмәкәре (1992).
- 1952 — Владимир Путин, Рәсәй Президенты.
- 1953 — Миңлеғәли Нәҙерғолов, башҡорт әҙәбиәте белгесе, Башҡортостан Республикаһының атҡаҙанған мәҙәниәт хеҙмәткәре.
Был көндө үлгәндәр[үҙгәртергә | вики-тексты үҙгәртергә]
- 1849 — Эдгар По, Америка яҙыусыһы, шағир һәм әҙәби тәнҡитсе.
- 2006 — Анна Политковская, Рәсәй журналисы.


text:
Республикала йәйге һауыҡтырыу кампанияһына 1,5 миллиард һум тотоноласаҡ Фото: автор фотоһы
Республикала йәйге һауыҡтырыу кампанияһына 1,5 миллиард һум тотоноласаҡ
Республикала йәйге һауыҡтырыу кампанияһына 1,5 миллиард һум тотоноласаҡ Фото: автор фотоһы
ӨФӨ, 2016 йыл, 23 май. /«Башинформ» мәғлүмәт агентлығы, Арина Рәхимҡолова/.
Башҡортостанда балаларҙың ялын ойоштороуға һәм уларҙы һауыҡтырыуға 1 миллиард 566,2 миллион һум аҡса бүлеү ҡаралған. Быйыл республикала 2680 балалар һауыҡтырыу ойошмаһы үҙ ишеген аса. Волга буйы федераль округы төбәктәрен йәйге кампанияны үткәреүгә әҙерләү мәсьәләһе буйынса округ кәңәшмәһендә ошондай мәғлүмәттәр килтерелде. Сара Рәсәй Президентының Волга буйы федераль округындағы тулы хоҡуҡлы вәкиле урынбаҫары Алһыу Ғәйнетдинова рәйеслегендә уҙҙы.
Кәңәшмәлә төбәк башҡарма власть органдары етәкселәре, Роспотребнадзор һәм Ғәҙәттән тыш хәлдәр министрлығының территориаль идаралыҡ вәкилдәре ҡатнашты. Лагерҙарҙа уҡыусыларҙың ялын хәүефһеҙ ойоштороу мәсьәләһенә айырыуса иғтибар бүленде.
Планлаштырылған 1,5 миллиард һумдан тыш, төбәктә һауыҡтырыу учреждениеларына һәм шифахана-курорт ойошмаларына юлламалар алыу өсөн аҡса ойошмалар, ата-әсәләр, профсоюздар иҫәбенә булдырыла. Быйыл ҡала ситендәге һауыҡтырыу лагерҙарына юлламаның уртаса хаҡы — 15 687, шифаханаларға 18 200 һум тәшкил итә.
Бөтәһе 329 мең баланы йәлеп итеү ҡарала, был дөйөм һандан 80,3 процент, шул иҫәптән 9000 етем һәм ата-әсә ҡарауынан ҡалған балалар. Ошо маҡсатта 111 092,10 мең һум күләмендә аҡса ҡаралған. Һуңғы өс йылда был сумма үҙгәрмәй, тип хәбәр итә Башҡортостан буйынса Баш федераль инспекторҙың матбуғат хеҙмәте.


text:
Ҡаҡ
Ҡаҡ — башҡорт аш-һыуының традицион аҙығы.
Йөкмәткеһе
Ҡаҡ төрҙәре[үҙгәртергә | вики-тексты үҙгәртергә]
Башҡорттар ҡаҡты алма, ҡайын еләге, ҡарағат, ҡурай еләге, балан һ.б. емештәрҙән әҙерләй (баҡса емештәре барлыҡҡа килгәнгә тиклем ҡырағай емеш-еләктән эшләгәндәр).
Эшләү ысулы[үҙгәртергә | вики-тексты үҙгәртергә]
Ҡаҡ яһау өсөн емеш-еләкте иләк аша үткәрәләр (Башҡортостандың ҡайһы бер райондарында алдан һөттә ҡайнаталар), майланған таҡтаға йоҡа ғына итеп йәйәләр һәм бер нисә көн яҡшы елләтелгән урында йәки йылы мейестә киптерәләр (йәки ҡаҡлайҙар). Әҙер ҡаҡты төрәләр һәм сәй табынына ҡуялар. Ҡаҡ шулай уҡ тәм биреү өсөн сәйгә һалалар, туй сәк-сәген биҙәйҙәр. Ураҙа ваҡытында ҡайһы ваҡыт ҡаҡ менән ауыҙ асалар.


text:
Эшҡыуарлыҡ мәсьәләләре буйынса консультациялар алыуы еңелләшәсәк
БР Эшҡыуарлыҡ һәм туризм буйынса дәүләт комитеты, Рәсәй Һаҡлыҡ банкыһының Башҡортостандағы бүлексәһе һәм «Рәсәй терәге» бәләкәй һәм урта эшҡыуарлыҡ йәмәғәт ойошмалары араһында консультацион ярҙам күрһәтеү өлкәһендә хеҙмәттәшлек итеү буйынса ниәттәр протоколына ҡул ҡуйылды. Документта республикала Һаҡлыҡ банкы базаһында бәләкәй һәм урта эшҡыуарлыҡ вәкилдәренә бушлай консультацион хеҙмәттәр күрһәтеү үҙәге төҙөү буйынса пилот проектын тормошҡа ашырыу тураһында һүҙ бара.
Дәүләт комитетынан хәбәр итеүҙәренсә, тәүге мәғлүмәт-консультациялар үҙәге Стәрлетамаҡта эшләй башлаясаҡ. Теләге булған һәр кем бында бизнес асыу һәм эшҡыуарлыҡ алып барыу мәсьәләләре буйынса бушлай юғары квалификациялы ярҙам ала аласаҡ. Үҙәкте асыу тантанаһы 17 ноябргә билдәләнгән.
Мәғлүмәти-консультацион үҙәктәр йыл аҙағына тиклем аҙнаһына ике тапҡыр (шишәмбе һәм кесаҙна) 9-ҙан 13 сәғәткә тиклем эшләйәсәк. Эшҡыуарҙарҙың һалым һалыу, бухгалтер иҫәбе алып барыу, кредитлау, предприятиены үҫтереү һәм уның хоҡуҡи яҡтан һаҡланған булыуы, бизнес-планлаштырыу, квалификация күтәреү һәм эшҡыуарлыҡ эшмәкәрлеген тормошҡа ашырыуға бәйле башҡа мәсьәләләр буйынса консультациялар алыуға мөмкинлеге буласаҡ.
«Эшҡыуарлыҡ. Бәләкәй ҡалалар һәм территориялар – үҫеш нөктәһе» республика форум-күргәҙмәһе сиктәрендә йәнә Стәрлетамаҡта БР Эшҡыуарлыҡ һәм туризм буйынса дәүләт комитеты, Рәсәй Һаҡлыҡ банкыһының Башҡортостандағы бүлексәһе һәм «Рәсәй терәге» Бөтә Рәсәй эшҡыуарҙар йәмәғәт ойошмаһының республикалағы бүлексәһе араһында Башҡортостанда бәләкәй һәм урта эшҡыуарлыҡ вәкилдәренә бушлай консультацион хеҙмәттәр күрһәтеү буйынса юғары квалификациялы үҙәктәр селтәре ойоштороу тураһындағы килешеүгә ҡул ҡуйыу планлаштырыла. 2012 йылда бындай үҙәктәр республиканың тағы ла 30-лап районында ойоштороласаҡ, тип күҙаллана.


text:
Мәләүез механизаторы ер һөрөү буйынса Рәсәй чемпионатында дүртенсе урын яуланы
Мәләүез районының «Һуҡайлы» ауыл хужалығы етештереү кооперативы механизаторы Илдар Ишекәев, 2-7 июндә Суздалдә үткән, ер һөрөү буйынса III асыҡ Рәсәй чемпионатында ҡатнашып дүртенсе урын яуланы, тип хәбәр иттеләр БР Ауыл хужалығы министрлығының матбуғат хеҙмәтенән.
Тупраҡ эшкәртеүҙә оҫталыҡ буйынса конкурста Рәсәйҙең 40 төбәгенән иң яҡшы механизаторҙар ҡатнашты. Бынан тыш, сара программаһына заманса ауыл хужалығы техникаһын күрһәтеү, тоҡомло малдарҙың күргәҙмәһе, шулай уҡ ватандың эре машина эшләү предприятиелары, Рәсәй Крәҫтиән (фермер) хужалыҡтары һәм ауыл хужалығы кооперативтары ассоциацияһы һәм «Росагролизинг» асыҡ акционерҙар йәмғиәте етәкселәре ҡатнашлығында конференция һәм кәңәшмә инде.


text:
Фото:
Башҡортостан Президенты «Никола Вешний» фольклор байрамында ҡатнашты
Фото:
Башҡортостан Президенты Рөстәм Хәмитов «Никола Вешний» республика фольклор байрамында ҡатнашты. Сара Башҡортостан Республикаһында Славян яҙмаһы һәм мәҙәниәте көндәре сиктәрендә Краснокама районының Николо-Березовка ауылында үтте.
– Байрамда йәштәрҙең күпләп ҡатнашыуы ҡыуаныслы, — тине Рөстәм Хәмитов, сарала ҡатнашыусыларҙы сәләмләп. – Был бик мөһим, сөнки йолаларҙың, белемдең, Ватанға һөйөүҙең күсәгилешлеге һаҡлана.
Республика башлығы йоланың артабан да оҙаҡ йылдар дауам итеүен теләне.
«Никола Вешний» байрамы Краснокама районында 1997 йылдан башлап үткәрелә. Ойоштороусылар булып район хакимиәте, БР Мәҙәниәт министрлығы, БР Халыҡтар дуҫлығы йорто, Башҡортостан рустары соборы, Аксаков фонды, Рус православие сиркәүенең Башҡортостан митрополияһы сығыш яһай.
Байрамға Башҡортостандың ҡала һәм райондары, Татарстан, Удмурт Республикаһы, Пермь крайы һәм Рәсәйҙең башҡа төбәктәренән профессиональ артистар һәм фольклор коллективтары килде. Йәмғеһе 24 коллектив исеменән сығыш яһаған 150-нән ашыу артист ҡатнашты. Краснокама районы хакимиәте башлығы Рәзиф Ғилмуллин хәбәр итеүенсә, быйылғы сарала алты меңгә яҡын кеше булды.
Рөстәм Хәмитов милли ихаталарҙы, йәрминкәне ҡараны. «Мишкә» мари тарихи-мәҙәни үҙәге вәкилдәре республика башлығына мари халҡының йолалары тураһында һөйләне. Халыҡ оҫтаһы Фирҙәүес Ғәниев тальян гармунда, ҡумыҙҙа уйнап күрһәтте.
Башҡортостан Президенты ҡунаҡтар менән аралашты. Халыҡ оҫталары Александр Лекандер менән Любовь Валишинаның күргәҙмәлә тәҡдим ителгән эштәре менән танышты. Республика башлығына М.Аҡмулла исемендәге Башҡорт дәүләт педагогия университеты студенткаһы Алина Латипова эшләгән картина бүләк иттеләр.
Спорт майҙансығында Рөстәм Хәмитов 2013 йылдың армспорт буйынса Европа чемпионы Максим Яндубаев менән аралашты. Бынан тыш, төбәк башлығы Никола ҡорамында булды. Унда реставрация эштәре алып барыла.
Байрам театрлаштырылған концерт менән тамамланды.


text:
Республиканың еңел атлеттары Европа чемпионы булды
ӨФӨ, 2015 йыл, 23 июнь. /«Башинформ» мәғлүмәт агентлығы, Эльмира Сабирова/.
Башҡортостандың еңел атлеттары Европа чемпионы булды. Белорет мәктәбе тәрбиәләнеүселәре Егор Николаев менән Гөлшат Фазлетдинова Рәсәй йыйылма командаһы составында Чебоксар ҡалаһында үткән алтынсы Европа чемпионатында еңеү яуланы.
Шәхси беренселектә яҡташтарыбыҙ 3000 һәм 5000 метрлыҡ арауыҡта дүртенсе урын алды, тип хәбәр иттеләр Башҡортостан Йәштәр сәйәсәте һәм спорт министрлығының матбуғат хеҙмәтенән.
Ярыштарҙа Белоруссия, Германия, Бөйөк Британия, Испания, Италия, Норвегия, Польша, Украина, Франция, Финляндия, Швеция һәм Рәсәй йыйылма командалары ҡатнашты.
Рәсәйҙең йыйылма командаһы 368,5 балл йыйып, тарихта дүртенсе тапҡыр ярышта еңеү яуланы. Икенсе урынға Германияның еңел атлеттары (346,5) лайыҡ булды. Өсөнсөлә — француздар (319,5). Ике көн эсендә Рәсәйҙең еңел атлеттары 10 алтын, ете көмөш һәм өс бронза миҙал алды.


text:
Республикала 319 инвестиция проекты әҙерлек һәм тормошҡа ашырыу стадияһында Фото: Башҡортостан Иҡтисади үҫеш министрлығы
Республикала 319 инвестиция проекты әҙерлек һәм тормошҡа ашырыу стадияһында
Республикала 319 инвестиция проекты әҙерлек һәм тормошҡа ашырыу стадияһында Фото: Башҡортостан Иҡтисади үҫеш министрлығы
ӨФӨ, 2016 йыл, 31 август. /«Башинформ» мәғлүмәт агентлығы, Галина Бахшиева/.
Башҡортостанда дөйөм күләме 267 миллиард һумлыҡ 319 инвестиция проекты әҙерлек һәм тормошҡа ашырыу стадияһында. Был хаҡта Башҡортостан Башлығы ҡарамағындағы Инвестиция мөхитен яҡшыртыу буйынса йәмәғәт советы ултырышында республиканың иҡтисади үҫеш министры Сергей Новиков хәбәр итте.
Төбәк муниципалитеттарының инвестиция әүҙемлеге фекер алышыуҙың төп темаһы булды.
Сергей Новиков әйтеүенсә, республиканың барлыҡ биләмәләрендә инвестиция паспорттары әҙерләнгән. Ирекле инвестиция майҙансыҡтары реестрын булдырыу һәм алып барыу тәжрибәһе файҙаланыла, төбәк башҡарма власть органдарын йәлеп итеп, бизнес-берләшмә вәкилдәре менән осрашыуҙар үткәрелә. Бынан тыш, эшҡыуарҙарға дәүләт ярҙамын алыу һәм башҡа мәсьәләләр буйынса ярҙам күрһәтелә.
Ултырышта ҡатнашыусыларға Башҡортостандың Иҡтисади үҫеш министрлығы әҙерләгән норматив-хоҡуҡи акттар проекты тәҡдим ителде.
Уларҙың береһе муниципалитеттарҙың инвестиция эшмәкәрлеген әүҙемләштереү буйынса саралар планын раҫлай. Планда инвестиция вәкилдәре эшмәкәрлегенең һөҙөмтәлелеген арттырыу буйынса бурыстар билдәләнгән. Ошо йүнәлештә уларҙың эш регламентын раҫлау һәм урындағы кимәлдә проект идара итеүен индереү буйынса методик тәҡдимдәр әҙерләү ҡаралған, тип аңлатма бирҙеләр Иҡтисади үҫеш министрлығының матбуғат хеҙмәтендә.
Икенсе документ уңайлы инвестиция мөхите өсөн шарттар тыуҙырыуға һәм конкуренцияны үҫтереүгә ярҙам күрһәтеү буйынса Башҡортостандың муниципаль райондарын һәм ҡала округтарын баһалау методикаһын билдәләй.
Муниципалитеттарҙың рейтингын төҙөгәндә бәләкәй һәм урта эшҡыуарлыҡ субъекттарында продукция әйләнеше, уларҙың һаны, шулай уҡ хеҙмәткәрҙәр иҫәпкә алына.


text:
Иң ҡыйбат фатир Өфөлә 18 миллион һумға һатыла
Октябрҙә Өфөлә икенсел торлаҡ баҙарында тәҡдим ителгән уртаса хаҡ квадрат метрына 48,7 мең һум тәшкил итә. Йыл башынан алып хаҡтар —8,65 процентҡа, бер айҙа 0,98 процентҡа артҡан.
Һатыуға 3815 фатир тәҡдим ителгән, был ҡалалағы күп ҡатлы торлаҡ фондының 0,93 процентын тәшкил итә. «Эксперт» күсемһеҙ милек агентлыҡтары селтәре аналитиктары мәғлүмәте буйынса, Өфөлә һатылған фатирҙың уртаса хаҡы – өс миллион һум тирәһе.
Элиталы торлаҡ һәм юғары уңайлыҡлы торлаҡ сегментындағы хаҡтар диапазоны — «квадратына» 47 меңдән 123,3 мең һумға тиклем. Иң юғары хаҡ — Киров урамындағы элиталы йорттарҙа. Тәҡдим ителгән минималь хаҡ Өфө янындағы фатирҙарҙа (Аэропорт, Металлобаза) теркәлгән — квадрат метрына 15,3 мең һум. Бәләкәй ғаиләләргә тәғәйенләнгән иң арзан фатир ҡала янында 700 мең һум тора, иң ҡыйбат фатир ҡала үҙәгенән тәҡдим ителә — 18 миллион һум.


text:
Роспотребнадзор финанс хеҙмәттәре баҙарында хоҡуҡтарҙы яҡлау мәсьәләләре буйынса граждандар ҡабул итәсәк
Бөтә донъя ҡулланыусылар хоҡуҡтарын яҡлау көнө алдынан Роспотребнадзорҙың Башҡортостан буйынса идаралығы «Финанс хеҙмәттәрен ҡулланыусылар союзы» (ФинПотребСоюз) финанс хеҙмәттәре баҙарында ҡулланыусылар хоҡуҡтарын яҡлау буйынса төбәк-ара йәмәғәт ойошмаһының Башҡортостан бүлексәһе менән берлектә граждандар ҡабул итеүҙе ойоштора. Идаралыҡ белгестәре финанс хеҙмәттәре өлкәһендә ҡулланыусылар хоҡуҡтарын яҡлауҙы тәьмин итеү буйынса көнүҙәк һорауҙарға яуап бирәсәк. Республика халҡын 2011 йылдың 10 мартында 16.00 сәғәттән 18.00-гә тиклем Роспотребнадзорҙың Башҡортостан Республикаһы буйынса идаралығы йәмәғәт ҡабул итеү бүлмәһендә көтәләр. Алдан яҙылыу һәм белешмәләр өсөн телефон: (347) 229-90-63.
Хәтерегеҙгә төшөрәбеҙ, Бөтә донъя ҡулланыусылар хоҡуҡтарын яҡлау көнө, халыҡ-ара ҡулланыусылар хәрәкәте көнө булараҡ, «Ҡулланыусылар ғәҙел финанс хеҙмәттәре өсөн» девизы аҫтында 2011 йылдың 15 мартында билдәләнә.


text:
Слайды и текст этой презентации
Слайд 1
”Башҡорт халыҡ ижады “ темаһына
Йыйын-дәрес
Слайд 2
Етенсе декабрь, шаршамбы. Класс эше. Ижад -йыйын.
Слайд 3
Бәйгеләр: 1. Ат сабышы.
Слайд 4
Аты барҙың- ҡанаты бар
Слайд 7
Ҡат-ҡат ҡатлама , аҡылың булһа ташлама. Башы тауҙа, аяғы диңгеҙҙә. Башы бар-сәсе юҡ, Күҙе бар-ҡашы юҡ. Ҡанаты бар- оса алмай, болоттарҙы ҡоса алмай.
Слайд 8
-Кем ашамайынса йөрөй? -Ике малай бергә тора. Берен-бере күрә алмай. -Башы булмаһа ла-эшләпәле, Аяғы булһа ла- итекһеҙ.
Слайд 9
3. Тоҡ кейеп йүгереү
Слайд 11
4. Йырсылар ярышы
Слайд 13
Ике уйла, … Абайламай һөйләгән- … Ҡалған эшкә … Үҙ илең - … Алтының менән маҡтанма,… Ялҡауға эш ҡушһаң, … Себеште көҙ …
Слайд 14
VI. Сәсәндәр ярышы.
Слайд 15
Бер тигәс тә ни яман? Батыр үлһә , шул яман. Ике тигәс тә ни яман? Изгелек ҡылмаһаң , шул яман. Өс тигәс тә ни яман? Өйһөҙ булһаң, шул яман. Дүрт тигәс тә ни яман? Дуҫһыҙ булһаң, шул яман. Биш тигәс тә ни яман? Белемең булмаһа, шул яман.
Слайд 16
Биш тигәс тә ни яман? Белемең булмаһа, шул яман. Алты тигәс тә ни яман? Алдап китһәң, шул яман. Ете тигәс тә ни яман? Егет ҡурҡһа, шул яман. Һигеҙ тигәс тә ни яман? Һаран булһаң, шул яман Туғыҙ тигәс тә ни яман? Тәртип боҙһаң, шул яман. Ун тигәс тә ни яман? Уҡымаһаң, шул яман.
Слайд 18
- Баш ватыу. - Алтын ҡуллы. -Баш күккә тейеү. -Табанын ялтыратты. - Кәкре ҡайынға терәтеү. - Ауыҙға һыу ҡабыу. - Балауыҙ һығыу. - Күҙ һалыу. - Берҙе биш итеү.


text:
Өфөлә дәүләт хеҙмәттәренә түләү өсөн күп функциялы үҙәк асыу планлаштырыла
Өфөлә дәүләт хеҙмәттәренә түләү буйынса күп функциялы берҙәм үҙәк асыу планлаштырыла. Был турала шишәмбе көндө Өфө хакимиәтендә үткән оператив кәңәшмәлә ҡала башлығы Павел Качкаев хәбәр итте. Уның әйтеүенсә, илдең бөтөн төбәктәрендә ошондай үҙәктәр булдырыу мәсьәләһе Рәсәй Хөкүмәте Рәйесе Владимир Путиндың уҙған аҙнала Ырымбурҙа үткәргән кәңәшмәһендә әүҙем тикшерелгән. Унда Павел Качкаев та ҡатнашҡан.
— Бындай үҙәктәр илдең 16 төбәгендә, шул иҫәптән кәңәшмә үткән Ырымбурҙа асылған, — тине ҡала башлығы. –Уларҙа халыҡ ерҙән файҙаланыуға һәм электр утына тиклем 80 төрлө хеҙмәт өсөн түләй ала. 2011 йылдың уртаһына тиклем Өфөлә ошондай бер үҙәк булһа ла асылырға тейеш. 2012 йылдың июленә тиклем бындай үҙәктәрҙең илдең бөтөн төбәктәрендә лә асылыуы күҙаллана.


text:
Республиканы иммунлаштырыу аҙналығы көтә
Башҡортостан быйыл да Европа иммунлаштырыу аҙналығында ҡатнашасаҡ, ул Бөтә донъя һаулыҡ һаҡлау ойошмаһының Европа бюроһы инициативаһы менән 21 — 27 апрелдә үткәрелә.
Проекттың республикалағы координаторҙары – БР Һаулыҡ һаҡлау министрлығы белгестәре һәм Роспотребнадзорҙың БР буйынса Идаралығы вәкилдәре. Был акция төбәктә етенсе тапҡыр үткәрелә һәм профилактик прививкалар, халыҡҡа вакцинациялауҙың мөһимлеге һәм хәүефһеҙлеге тураһында мәғлүмәт биреүгә йүнәлтелгән.
Европа иммунлаштырыу аҙналығы дауамында республикала прививкалар эшләтеүҙең мөһимлеге, ауырыуҙарҙы иҫкәртеү тураһында мәғлүмәт таратыу эштәре йәйелдереләсәк. Иммунопрофилактика мәсьәләләренә арналған түңәрәк өҫтәлдәр, «сәләмәтлек дәрестәре», «ҡыҙыу линиялар» ойоштороу ҙа планлаштырыла. Халыҡ, иң элек балаларын вакцинациялауҙан баш тартҡан ата-әсәләр менән эшләүгә айырым иғтибар биреләсәк.
Был аҙнала инфекцион ауырыуҙарға ҡарата прививкалар эшләнергә тейешле граждандарға әүҙем иммунлаштырыу ойоштороу ҡаралған. Прививка яһатырға тейешле кешеләр дауалау-профилактика учреждениеларына саҡырыласаҡ. Бынан тыш, прививка һалыусы бригадаларҙың айырым ауылдарға сығыуы ла көтөлә.


text:
Фото:
Республика етәксеһе Стәрлетамаҡта граждандарҙы ҡабул итте
Фото:
Башҡортостан Президенты дәүләт башлығы ҡушыуы буйынса Стәрлетамаҡта РФ Президентының ҡабул итеү бүлмәһендә граждандар менән осрашыу үткәрҙе. Рөстәм Хәмитовҡа үҙ мәсьәләләре менән Стәрлетамаҡ һәм Стәрлетамаҡ районы, Күмертау, Ишембай, Салауат халҡы килгәйне. Граждандарҙың проблемалары төҙөкләндереүгә, күп балалы ғаиләләргә ер участкаларын бүлеүгә, алданған өлөшсөләр мәсьәләләрен хәл итеүгә ҡағылды.
Стәрлетамаҡ районының Строймаш ҡасабаһында йәшәүсе ҡатын-ҡыҙ тирә-яҡ мөхитте бысратыуға зарланды. Уның әйтеүенсә, 2000 халыҡ йәшәгән ауыл биләмәһе эргәһендә ике эре предприятие төҙөлгән. Бер яҡтан ҡасабаның экологияһын сода етештереүҙең ҡалдыҡтары боҙа, икенсенән – ҡалдыҡтарҙы ҡайтанан эшкәртеү буйынса полигон. Бынан тыш, ғариза биреүсе Строймашта дауахананың насар торошона һәм дарыухананың булмауына зарланды.
Рөстәм Хәмитов дауаханала дарыухана пунктын ойошторорға тәҡдим итте. Был хәлдән юл табырға республиканың Һаулыҡ һаҡлау министрлығына ҡушылды. Экологик хәлдең мәсьәләһе төбәк башлығының контроленә алынды.
Шулай уҡ Стәрлетамаҡтан ике граждан, күп балалы ғаиләләргә һәм инвалид бала тәрбиәләүсе ғаиләләргә ер бүлеү проблемаһы менән мөрәжәғәт итте. Өс йыл элек улар йорт төҙөү өсөн ер алыуға сиратҡа торған. Белдереүселәр әйтеүенсә, был ваҡыт эсендә мохтаждарға бер участка ла бирелмәй – ҡала хакимиәте сроктарҙы гел шылдыра.
Стәрлетамаҡ хакимиәте башлығы Алексей Изотов билдәләүенсә, был мәсьәләне хәл итеү өсөн ҡала һәм Стәрлетамаҡ районы араһында был төҙөлөш аҫтына ер биреү тураһында Килешеү төҙөлгән. Районда был маҡсаттар өсөн 500 гектарлыҡ территория бүленгән. Әлеге ваҡытта кәрәкле документтарҙы рәсмиләштереү бара.
— Йәйен һеҙҙең ерегеҙ булһын тип тырышасаҡбыҙ, инфраструктура ла буласаҡ, электрҙы ла үткәрәсәкбеҙ, — тине Башҡортостан Президенты.
Күмертауҙан күп балалы әсә, ике йыл элек ер участкаһын алдыҡ, хәҙер унда йорт төҙөлөп бөтөп килә, тип хәбәр итте. Әммә коммуникациялар, ғариза биреүсенең әйтеүе буйынса, әлегә тиклем бер ниндәй ҙә юҡ. Асыҡлауҙарынса, инженер селтәрҙәренең проекты әлегә дәүләт экспертизаһын үтмәгән.
Республика Президенты беренсе вице-премьер Рәүеф Ноғомановҡа, БР Хөкүмәте Премьер-министрының беренсе урынбаҫары Рөстәм Мәрҙәновҡа һәм Күмертау хакимиәте башлығы Борис Беляевҡа кәрәкле сараларҙы үткәреүҙе тиҙләтергә ҡушты.
Алданған өлөшсөләр һорауҙары буйынса Стәрлетамаҡ халҡы мөрәжәғәт итте. 2011 йылдан алып улар һатып алынған фатирҙарҙы намыҫһыҙ төҙөүселәр арҡаһында ала алмай. Ғариза яҙыусылар Рөстәм Хәмитовты уларҙың йортон проблемалы йорттар исемлегенә индереүҙәрен һораны. Стәрлетамаҡ ҡалаһы мэры әйтеүенсә, әлеге ваҡытта, был йортто төҙөп бөтөрөргә тотонасаҡ, яңы төҙөүсе табылды.
Шулай уҡ ҡабул итеү ваҡытында Стәрлетамаҡтың «Көнбайыш» биҫтәһендә яңы мәктәп төҙөлөшөн тиҙләтеү, күп балалы әсәләргә ярҙам итеү Хәйриә фонды өсөн бүлмә һәм транспорт бүлеү үтенестәре яңғыраны. Ишембай кешеһе Ҡаракүл йылғаһы үҙәндәрен таҙартыу буйынса эште әүҙемләштереүҙә ярҙам һорап мөрәжәғәт итте. Һыу ятҡылығы, ғариза биреүсенең әйтеүе буйынса, нефть ятҡылыҡтарын эшкәртеү ваҡытынан алып нефть шламдары менән бысранған. Стәрлетамаҡ районының Загородный ауылы исеменән канализация үткәреү, урамды яҡтыртыу, юл һалыу үтенестәре яңғыраны.
Осрашыуҙа ҡаралған мәсьәләләрҙе Башҡортостан Президенты үҙ контроленә алды.


text:
Башҡорт дәүләт филармонияһы тамашасыларға яратҡан артистары менән осрашыу шатлығы бүләк иттеФото: Олег Яровиков
Башҡорт дәүләт филармонияһы тамашасыларға яратҡан артистары менән осрашыу шатлығы бүләк итте
Башҡорт дәүләт филармонияһы тамашасыларға яратҡан артистары менән осрашыу шатлығы бүләк иттеФото: Олег Яровиков
Хөсәйен Әхмәтов исемендәге Башҡорт дәүләт филармонияһында юбилейлы 75-се концерт миҙгелен япҡанда аншлаг булды. «Юбилей экспресы» бай эстәлекле программа Ҙур зал сәхнәһендә бөтә коллективтарҙы һәм алдынғы солистарҙы, залда филармония ветерандарын, ижади йәмәғәтселекте һәм музыка һөйөүселәрҙе йыйҙы. Концерт ҡарарға Башҡортостан Республикаһы Президенты Рөстәм Хәмитов та тормош иптәше менән килде.
Байрам өйөрмәһе тамашасыларҙы фойела уҡ йәлеп итте, унда джаз ритмдары аҫтында уларҙы терелгән скульптуралар һәм шоколад фонтаны ҡаршы алды.
Концерттың тәүге минуттарынан алып бөтә тамашасылар ваҡытта сәйәхәт итеү атмосфераһына инеп китте. Хәҙерге артистар үҙҙәренән элек эшләгән коллегалары менән музыкаль диалог алып барҙы.
Виртуаль поездың беренсе туҡталышы «Башланғыс» станцияһы булды, ул 1939 йылда ойошторолған концерт ойошмаһы репертуарының нигеҙен төҙөгән халыҡ йырҙарын тәҡдим итте.
Хәҙер Фәйзи Ғәскәров исемен ғорур йөрөткән Башҡорт бейеү ансамбленең филармонияла барлыҡҡа килеүе һәм тәүге аҙымдары тураһында Бейеү станцияһы һөйләне.
Ретро станцияһы тыңлаусыларҙы ХХ быуат уртаһына алып китте – экранда тамашасылар Фәриҙә Ҡудашева, Сөләймән Абдуллин, Радик Гәрәев, Илфак Смаков һәм хәҙер инде яҡты донъянан киткән артистарҙың яҙыуҙары менән кадрҙар күрҙе.
Хор станцияһы хәтерҙә Хор капеллаһына нигеҙ һалыусы Таһир Сәйфуллинды, Джаз станцияһы легендар «Дуҫтар» ансамблен һәм Эстрада-джаз оркестрын иҫкә төшөрҙө. «Ҡарауанһарай» станцияһы тағы ла бер мөһим этапты – фольклор-эстрада төркөмөн ойоштороуҙы билдәләне.
Халыҡ станцияһы филармонияның тағы ла күренекле коллективы – Халыҡ музыка ҡоралдары милли оркестрына арналды.
Виртуаль сәйәхәт, уның исемен филармония йөрөткән, композитор һәм йәмәғәт эшмәкәре Хөсәйен Әхмәтовҡа арналған «Маэстро» станцияһы туҡталышы менән тамамланды. «Гүзәл Өфөм – баш ҡалам» йырына бөтә зал ҡушылды.
Үҙҙәренең тәьҫораттары менән филармония ветерандары уртаҡлашты.
— Филармонияның һәр юбилейы беҙҙең өсөн байрам, ваҡиға. Бейеү ансамбленды 1955 йылдан алып эшләнем, минең стаж 58 йыл, – тип һөйләне Башҡортостандың атҡаҙанған артисы Мансур Тимерғәзиев. – Күп кенә йырсылар, композиторҙар, режиссерҙар менән бергә эшләнек, ансамбль менән бөтә донъяны урап сыҡтыҡ, беҙҙең халыҡ бейеүҙәрен төрлө илдәрҙә пропагандаланыҡ. Хәҙер артистар өсөн бөтә шарттар булдырылған, минең берҙән-бер теләк – фольклорыбыҙҙы һаҡлаһындар һәм ҡыҙыҡлы программалар, фестивалдәр ойошторһондар.
— Был йылдар эсендә филармония үҙгәрҙе, әммә ижади тонус шундай уҡ ҡалған, сөнки бында музыканы һөйгән кешеләр килә. Ваҡыт нисек кенә үҙгәрмәһен, сәнғәткә бирелгән кешеләр күп. Беҙ энтузиастар! – тип билдәләне республиканың атҡаҙанған артисы, пианист Елена Мороз.
Концерттың икенсе бүлеге тамашасыларҙы, яратҡан артистары менән осрашыу шатлығы бүләк итеп, хәҙерге заманға алып ҡайтты.


text:
Баш ҡалала республика парламентының пленар ултырышы үтә Фото: Олег Яровиков
Баш ҡалала республика парламентының пленар ултырышы үтә
Баш ҡалала республика парламентының пленар ултырышы үтә Фото: Олег Яровиков
Өфөлә БР Дәүләт Йыйылышы – Ҡоролтайҙың IV ултырышы үтә, унда Башҡортостан Президенты Рөстәм Хәмитов ҡатнаша. Көн тәртибендә төп мәсьәлә – республика башлығының төбәк парламентарийҙарына Мөрәжәғәтнамәһе.
Депутаттар 50 мәсьәлә ҡарарға ниәтләй.
Тәүге тапҡыр депутаттар иғтибарына 15 закон сығарыу инициативаһы тәҡдим ителә, улар араһында «Башҡортостан Республикаһы Конституцияһына үҙгәртеүҙәр һәм өҫтәмәләр индереү тураһында», «Административ хоҡуҡ боҙоуҙар тураһында Башҡортостан Республикаһы Кодексына үҙгәртеүҙәр индереү тураһында», «Башҡортостан Республикаһында намыҫ һәм дин тотоу иреклеге тураһында» Башҡортостан Республикаһы законына үҙгәртеүҙәр индереү тураһында» һәм башҡалар.
Республика законының ундан ашыу проектын һуңғы уҡыуҙа ҡабул итергә планлаштырыла. Улар араһында — «Башҡортостан Республикаһының Йәмәғәт палатаһы тураһында» Башҡортостан Республикаһы законына үҙгәрештәр индереү тураһында», «Производство һәм ҡулланыу ҡалдыҡтары тураһында» Башҡортостан Республикаһы законына үҙгәрештәр индереү тураһында» һәм башҡалар.
Һәр ваҡыттағыса пленар ултырышта депутаттар Башҡортостан Республикаһының айырым суд участкалары мировой судьялары вазифаһына кандидатураларҙы ҡараясаҡ.


text:
Республикала иң уңышлы башҡорт ҡатын-ҡыҙын билдәләйәсәктәр
Башҡортостанда башҡорт ҡатын-ҡыҙҙарының «Башҡот ҡатын-ҡыҙы— милләт әсәһе» I Республика конкурсы бара.
Ойоштороусылар хәбәр итеүенсә, сара иң уңышлы, әүҙем һәм төрлө тармаҡтарҙа танылыуға лайыҡлы башҡорт ҡатын-ҡыҙын асыҡлау һәм ярҙам итеү маҡсаты менән уҙғарыла.
Ҡатнашыусылар өсөн төрлө номинациялар ҡаралған: «Ҡатын-ҡыҙ мәҙәниәттә», «Ҡатын-ҡыҙ-әсә», «Ҡатын-ҡыҙ-лидер», «Ҡатын-ҡыҙ-ғалим», «Ҡатын-ҡыҙ-уҡытыусы», «Бизнес-ледиһы», «Ҡатын-ҡыҙ-мастер», «Ҡатын-ҡыҙ — йыл өлгөһө», «Оло йәштәге ҡатын», «Иң йәш йәмәғәт эшмәкәре».
Башҡорт ҡатын-ҡыҙҙары активистары ҡатнашлығында конкурстың тәүге туры республика ҡалалары һәм райондары кимәлендә уҙа. Муниципаль этап еңеүселәре тураһында мәғлүмәт конкурстың ойоштороу комитетына 5 сентябргә тиклем тапшырылырға тейеш. Конкурста ҡатнашыу тураһында заявка менән бергә портфолиоға фотолар, дипломдар, патенттар, рекомендациялар, рәхмәт хаттары, характеристика һалына.
Һуңғы этапты һәм еңеүселәрҙе бүләкләү тантанаһын 2014 йылдың сентябрендә Өфөлә Башҡорт ҡатын-ҡыҙҙары йәмғиәтенең 25 йыллыҡ юбилейына арналған съезд сиктәрендә үткәреү планлаштырыла.
Конкурстың ойоштороусылары – Башҡорт ҡатын-ҡыҙҙары йәмғиәте һәм «Башҡортостан ҡыҙы» журналы.
Заявкаларҙы түбәндәге адрес буйынса ебәрергә мөмкин: 450077, Өфө ҡалаһы, Цюрупа урамы, 17, 407-се бүлмә. Конкурстың координаторы – Гөлнур Ҡолһарина, телефон/факс: (347) 276-20-41. Электрон почта: 2762041@mail.ru.


text:
Фото:
Сибайҙа ябыҡ һырғалаҡ төҙөлөшө тамамлана
Фото:
Сибайҙа яһалма боҙ менән япма һырғалаҡ төҙөлөшө тамамланып килә. Яңы спорт объекты олимпия резервын әҙерләүсе профилле үҙәк буласаҡ.
— Һырғалаҡты асыу ағымдағы йылдың октябренә планлаштырыла, — тине Башҡортостан Республикаһы Йәштәр сәйәсәте һәм спорт министрлығының әйҙәүсе советнигы Римма Чередник. – Һырғалаҡ төҙөлөшөнә "2006-2015 йылдарҙа физкультура һәм спорт үҫеше" федераль маҡсатлы программаһы сиктәрендә 60 миллион һум бүленгәйне. Йәнә 128 миллион – республика ҡаҙнаһынан.
Уның әйтеүенсә, яңы һырғалаҡ балалар-үҫмерҙәр спорт мәктәбе уҡыусыларына хоккей һәм шорт-трек менән шөғөлләнеү өсөн уңай буласаҡ. Боҙҙа шөғөлләнергә теләгән ҡала халҡы ла билдәле сәғәттәрҙә был арена менән файҙалана аласаҡ.
Боҙ майҙансығының үлсәме — 30-ға 60 метр. Уға ике ҡатлы төкәтмә өҫтәп төҙөлгән, унда өҫтәмә бүлмәләр, шул иҫәптән тренажер залы урынлашҡан.
Һырғалаҡтың проектын «Башкиргражданпроект» ябыҡ акционерҙар йәмғиәте әҙерләгән. Төҙөлөш эштәрен объектта «ПМК-Баймаҡ» яуаплылығы сикләнгән йәмғиәте алып бара.


text:
Башҡортостан Фәндәр академияһы президенты вазифаһын башҡарыусы билдәләнде
ӨФӨ, 2015 йыл, 29 сентябрь. /«Башинформ» мәғлүмәт агентлығы, Эльмира Сабирова/.
Башҡортостан Фәндәр академияһы президенты вазифаһын башҡарыусы тәғәйенләнде. Республика Башлығы Рөстәм Хәмитовтың бойороғона ярашлы, Әлфис Ғаязов Фәндәр академияһы президентын һайлағанға тиклем Фәндәр академияһы етәксеһе вазифаһын башҡарасаҡ.
Башҡортостан Башлығының икенсе бойороғо менән Рәмил Бәхтизин республика Фәндәр академияһы президенты вазифаһынан бушатылды.


text:
Башҡортостанда “Балалар һәм йәштәр матбуғаты” аҙналығы үтәсәк
30 нобрҙән 6 декабргә тиклем республикала “Балалар һәм йәштәр матбуғаты” аҙналығы үтәсәк. Уны Башҡортостан Республикаһы Хөкүмәте ҡарамағындағы Матбуғат эштәре, нәшриәт һәм полиграфия буйынса идаралыҡ мәғариф министрлығы менән берлектә ойоштора.
Акцияның төп маҡсаты – балалар һәм йәштәр баҫмаларын пропагандалау, уҡыусы йәштәр араһында гәзит-журналдарға яҙылыуҙы әүҙемләштереү, уҡыу мәҙәнилеген күтәреү.
Акция сиктәрендә уҡыу йорттарында класс сәғәттәреһәм мәктәп уҡыусыларының республика, район һәм ҡала гәзиттәре, журналдары вәкилдәре менән осрашыуҙар үткәреү ҡаралған.
Акцияның девизы – “Һәр уҡыусыға – бер республика гәзите, бер республика журналы!”
Бөгөн республикала рус, башҡорт, татар телдәрендә өс йәштәр гәзите (“Молодежная газета”, “Йәшлек”,“Өмөт”), балалар һәм үҫмерҙәр өсөн башҡорт һәм татар телдәрендә гәзит һәм журналдар (“Йәншишмә”, “Аҡбуҙат”, “Аманат”,“Әллүки”), башҡорт һәм татар телдәрендә йәштәр өсөн ике журнал(“Шоңҡар”, “Толпар” сыға.


text:
Хәҙер башҡорт китаптарын «Китаптар» электрон китапханаһында уҡырға мөмкин
ӨФӨ, 2016 йыл, 9 февраль. /«Башинформ» мәғлүмәт агентлығы, Ләйлә Аралбаева/.
Республикала «Китаптар» башҡорт электрон китапханаһының төп версияһы эшләй башланы. Интернет-ресурсты булдырыусылар хәбәр итеүенсә, хәҙер башҡорт әҙәбиәте бер урында тупланған. Китаптарҙы күсереп алырға, уҡырға, үҙеңдекен өҫтәргә һәм дуҫтар менән уртаҡлашырға мөмкин.
Сайтта башҡорт һәм башҡа телдәрҙә 900-ҙән ашыу китап, дәреслек һәм журналдар йыйылған. Китаптар төрлө форматта бирелгән, компьютерҙа ғына түгел, смартфон, планшет һәм башҡа ҡоролмаларҙа ла асыла.
2016 йылдың 1 мартында ресурстың бета-версияһын һынау тамамлана. Өфөлә сервистың һуңғы версияһының рәсми презентацияһы уҙа, унда меңдәрсә яңы китап буласаҡ.
«Беҙ китапхананы яҡшыртыуҙы дауам итәбеҙ, әммә уҡыусыларҙың ярҙамы кәрәк. Дөйөм тырышлыҡ менән китапхананы тулыландырыу мөһим. Хаталар тураһында әйтегеҙ һәм сервисты яҡшыртыу буйынса идеялар тәҡдим итегеҙ. Шәхси китапханағыҙҙа булған китаптарығыҙҙы һалырһығыҙ тип ышанабыҙ. Шулай уҡ тәү сиратта электрон вариантҡа күсерергә кәрәк булған китаптарҙы тәҡдим итә алаһығыҙ», — тине «Башҡорт проекттары» төркөмө етәксеһе Илдар Кинйәбулатов.


text:
Фото:
Республикала балыҡсылыҡ хужалығы алып барылған участкаларҙың яңы исемлеге раҫланды
Фото:
Башҡортостанда балыҡсылыҡ кәсебе участкаларының һәм балыҡсылыҡ хужалығы алып барылған һыу ятҡылыҡтарының яңы исемлеге раҫланды. Тейешле ҡарарға БР Хөкүмәте Премьер-министры Азамат Илембәтов ҡул ҡуйҙы.
Раҫланған исемлектә һыу объекттарының тәбиғи һәм географик характеристикалары ентекле һүрәтләнә. Документ үтәлешенә контроль Башҡортостандың Тәбиғәттән файҙаланыу һәм экология министрлығына йөкмәтелгән.
Республика территорияһында сәнәғәт, һәүәҫкәр һәм спорт, шулай уҡ тауар балыҡсылығы менән шөғөлләнәләр. Төбәктәге һыу ятҡылыҡтарында табылған биоресурстар араһында табан балыҡ, һаҙан, ротан, аҡ амур, алабуға, опто, алабалыҡ, рипус, ҡарабалыҡ, һыла, суртан, ҡорман, сабаҡ, ташбаш, аҡ сабаҡ, ҡыҙылғанат, этеш, ағасаҡ һәм тағы бер нисә балыҡ бар.


text:
Яр Саллы татар драма театры Өфөлә дүрт спектакль күрһәтәсәк
Өфө «Нур» татар дәүләт театры ҡунаҡтар көтә. 22 октябрҙән 25-енә тиклем бында Татарстандың Яр Саллы ҡалаһынан татар дәүләт драма театры гастролдәре уҙасаҡ. «Кызыл тан» гәзитенең бөгөнгө һанында хәбәр итеүҙәренсә, саллылар дүрт спектакль ҡуясаҡ.
Салауат Әбүзәрҙең «Хыялый» лирик комедияһы геройы Ғиззәт ауыл ситендә, урман, йылға буйында, тәбиғәттең ожмах кеүек матур урынында йорт һалған. Бында ул үҙенең ҡатыны Шәфиҡә менән йәшәй. Ғиззәт бабай хыялдарға бай кеше, ул һәр саҡ күккә, йырҙарға, йондоҙҙарға тартыла. Ул гармунда матур уйнай, шиғырҙар яҙа. Яҡындары уны «хыялый» тип йөрөтә. Көндәрҙән бер көндө ошо ауылға Йондоҙ исемле бер йәш ҡыҙ – врач эшкә килә. Бабай менән әбейгә үҙ йорттарында йәшәтеп торорға тәҡдим итәләр. Хужалар ҡуш ҡуллап риза була. Йондоҙҙоң төпһөҙ тәрән күҙҙәрен, алсаҡ йөҙөн һәм яғымлы ҡарашын күреп Ғиззәт бабай уға ғашиҡ була. «Бына ул уның күптәнге хыялы! Матурлыҡ һәм камиллыҡ!» Яңынан дөрләп янған хистәре Ғиззәт бабайҙы күҙ алдына килтерә алмаҫлыҡ ҡылыҡҡа этәрә. Ул күккә, йондоҙҙарға осорлоҡ ысын самолет эшләй башлай.
Илдар Юзеевтың «Ғашиҡтар тауы» мелодрамаһы тамашасыларҙы хис-тойғолар өйөрмәһенә алып китә. Ҡасандыр Ғашиҡтар тауында тәрән күл булған, тиҙәр. Йыл да яҙын унда йылы яҡҡа оса торған ҡоштар туҡтаған. Бер тапҡыр һунарсы ул күлдә балалары менән йөҙөп йөрөгән ҡырағай өйрәкте ата ла ҡаҙанға бешерергә һала. Тик сәйер өйрәк ете көндән дә бешмәй, ә киреһенсә күккә күтәрелә. Был ваҡиғанан һуң күл ҡорой, тауҙарҙың матурлығы юғала, ә хәҙер ғашиҡтар тауға менеп, бер-береһенә ҡарата ҡайнар һөйөүен белдереп вәғәҙә бирешергә ғәҙәтләнгәндәр.
Рәбит Батулланың «Йәш аралаш көлөү» мелодрамаһы тамашасыларҙы мөхәббәт һәм бәхет тураһында уйландыра. Пьеса геройҙары Ҡараҡаш менән Һарыгүл бер-береһен яратышып өйләнешәләр. Әммә бер-береһен яратып һәм яратышып йәшәр урынға, улар ваҡ-төйәк үпкәләшеүҙәр, нигеҙһеҙ көнләшеүҙәр арҡаһында үҙ ғаиләләрен емерәләр. Улар үҙ хаталарын аңлап, дуҫ һәм татыу йәшәй башлағас ҡына, Ҡараҡашты имгәткәнсе туҡмайҙар, һәм ғаиләгә тағы ла ныҡлылыҡ һынауы аша үтергә тура килә.
Гастроль афишаһын Надежда Птушкинаның «Минең ҡыҙым кейәүгә сыға» комедияһы тамамлай. Спектаклдә ваҡиғалар әкиәттәге кеүек көтөлмәгәнсә сиселә. Эшһөйәр, тормошҡа ғашиҡ, мөләйем, әммә яңғыҙ Ғәлиәнең фатирына адрес бутап таныш булмаған ир-егет килеп керә. Ғәлиәнең быға тиклем тыныс ҡына барған тормошо киҫкен үҙгәрә. Хатамы был, әллә яҙмышмы? Был һорауға тамашасы үҙе яуап табырға тейеш.


text:
Башҡортостанда киҙеүгә ҡаршы иммунизация планы 100 процентҡа үтәлгән Фото: Андрей Старостин
Башҡортостанда киҙеүгә ҡаршы иммунизация планы 100 процентҡа үтәлгән
Башҡортостанда киҙеүгә ҡаршы иммунизация планы 100 процентҡа үтәлгән Фото: Андрей Старостин
ӨФӨ, 2015 йыл, 17 декабрь. /«Башинформ» мәғлүмәт агентлығы, Эльмира Сабирова/.
Төбәктә киҙеүгә ҡаршы халыҡты иммунизациялау буйынса план 100 процентҡа үтәлгән. Башҡортостан Һаулыҡ һаҡлау министрлығының матбуғат хеҙмәте мәғлүмәттәре буйынса, бөгөнгә республикала 1 миллион 166 мең кеше киҙеүгә ҡаршы прививка яһатҡан. Шул иҫәптән милли календарь сиктәрендә миллион кешегә (шуларҙың 300 меңе — балалар), өҫтәмә финанслау сығанаҡтары иҫәбенә 166 меңдән ашыу кешегә прививка эшләнгән.
Киҙеү һәм киҫкен респиратор вирусы инфекцияһы миҙгеленә әҙерлек сиктәрендә Башҡортостанда вирусҡа ҡаршы препараттар запасы, 1,2 миллион дана медицина битлеге тупланған. 808 үпкәне яһалма елләтеү аппараты һәм 770 пульсоксиметр бар. Эпидемия көсәйгән мәлдә сирлеләрҙе ҡабул итеү өсөн 5080 койка ҡуйыу планлаштырыла.
Әлеге ваҡытта республикала 224 меңдән ашыу киҫкен респиратор вирусы инфекцияһы менән сирләү осраҡтары теркәлгән, уҙған аҙнала — 19 мең. Халыҡтың ауырыу кимәле эпидемик сиктән 13,7 процентҡа түбән. Киҙеү осраҡтары теркәлмәгән.


text:
«Именлек-2010» күргәҙмәһендә Өфө предприятиелары продукцияһы
Өфөлә асылған «Именлек-2010» XVII төбәк-ара махсус күргәҙмәлә «БЭТО» асыҡ акционерҙар йәмғиәтенең «Старт» заводы продукцияһы ҡуйылған. Өфөнөң был предприятиеһы «Универсал» оператив элемтә пультын эшләгән, уны милицияның дежур часында, Ғәҙәттән тыш хәлдәр министрлығында, шулай уҡ сәнәғәт объекттарында һәм дәүләт идара итеү органдарында файҙаланырға мөмкин.
«Универсал» пульты идаралыҡтың ведомство элемтәһен ойоштороуҙы талап итеүсе төрлө звеноларында оператив, диспетчер, директор, селектор элемтәһен тәьмин итеү өсөн тәғәйенләнгән. Пульт телефон һәм ҡысҡырып иғлан итеү бәйләнешен тәьмин итә, автоматик һәм ярымавтоматик режимда эшләй. Ул ғәҙәттән тыш хәлдәр килеп тыуғанда айырыуса һөҙөмтәле.
Күргәҙмәлә шулай уҡ Өфөнөң «Андерсон», «Егоза», «Техохрана» яуаплылығы сикләнгән йәмғиәттәре, «Волкодав» һаҡ агентлығы төркөмө, «Форт Диалог» ябыҡ акционерҙар йәмғиәте кеүек предприятиелары продукцияһы һәм технологиялары ла күрһәтелә. Бынан тыш, производство именлеге һәм сәнәғәт экологияһы, янғын хәүефһеҙлеге һәм ғәҙәттән тыш хәлдәрҙә һаҡлау буйынса белгестәр әҙерләгән юғары уҡыу йорттары – ӨДАТУ һәм ӨДНТУ үҙ экспозицияларын ҡуйған.


text:
Баш ҡалала яңы температура рекорды теркәлгән
ӨФӨ, 2016 йыл, 5 август. /«Башинформ» мәғлүмәт агентлығы, Ольга Мортазина/.
4 августа Өфөлә яңы температура рекорды ҡуйылған. Башгидромет хәбәр итеүенсә, кесаҙна Өфө-Дим метеостанцияһында 35,5 градус эҫелек теркәлгән. Иң юғары температура 1938 йылда тәшкил иткән — 33,4 градус.
4 августа Өфө-Аэропорт метеостанцияһында һауа температураһы 35,9 градусҡа еткән. Кисә Мәләүездә термометр — 37,1, Стәрлетамаҡта 37,2 градус күрһәткән. Белорет районында иң юғары температура 28,8 градус тәшкил иткән. Алдағы көндәрҙә синоптиктар һауа температураһының бер аҙ түбәнәйеүен вәғәҙәләй.


text:
Нуриман районы хакимиәт башлығы тәғәйенләнде
2009 йылдың 10 сентябрендә Нуриман районының Красная Горка ауылында Нуриман районы муниципаль район Советы ултырышы булды. Унда муниципаль район хакимиәте башлығын тәғәйенләү мәсьәләље ҡаралды.
Конкурс һөҙөмтәләре буйынса Нуриман районы муниципаль районы хакимиәте башлығы вазифаһына контракт буйынса Носратуллин Азамат Ризуан улы тәғәйенләнде.
* * *
Азамат Носратуллин 1966 йылда БАССР-ҙың Нуриман районы Яңы Күл ауылында тыуған. Башҡорт дәүләт аграр университетын тамамлаған. Хеҙмәт эшмәкәрлеген 1985 йылда Нуриман районының Баһау исемендәге колхозы участка агрономы булып башлай, 1993 йылдан алып 1998 йылға тиклем ошо уҡ колхоздың баш агрономы була.
1988 йылда "Нуриман МТС-ы" асыҡ акционерҙар йәмғиәтенең генераль директоры урынбаҫары итеп тәғәйенләнә.
1998 йылдан алып 2009 йылға тиклем "Иҙел" колхозы рәйесе, Нуриман районының "Иҙел" агрофирмаһы яуаплылығы сикләнгән йәмғиәте генераль директоры булып эшләй.
2009 йылдың 10 авгусынан әлеге ваҡытҡа тиклем Нуриман районы муниципаль районы хакимиәте башлығы вазифаһын башҡара.
Азамат Носратуллин Халыҡтар дуҫлығы ордены менән наградланған, "Башҡортостан Республикаһының атҡаҙанған ауыл хужалығы хеҙмәткәре" исеменә лайыҡ.
Нуриман районы муниципаль район Советы ултырышы эшендә Башҡортостан Республикаһы Президенты Хакимиәте Етәксеһе Николай Курапов ҡатнашты.


text:
Башҡортостан газовиктары фатирлы булды
Өфөнөң Глумилино биҫтәһендә «Газпром трансгаз Өфө» яуаплылығы сикләнгән йәмғиәте хеҙмәткәрҙәре өсөн торлаҡ йортто файҙаланыуға тапшырыуға арналған тантаналы сара үтте. Тантанала Башҡортостан Президенты Мортаза Рәхимов ҡатнашты.
— «Газпром трансгаз Өфө» яуаплылығы сикләнгән йәмғиәтенең ҡеүәтле производство һәм кадрҙар потенциалына эйә булыуы барыбыҙға ла билдәле. Республиканың сәнәғәт ҡулланыусыларының һәм халҡының газ транспортлауҙың өҙлөкһөҙ һәм юғары ышаныслы булыуына ышанысы ҙур, — тип билдәләне Мортаза Ғөбәйҙулла улы, газовиктарға мөрәжәғәт итеп. — Шуның менән бергә предприятие Башҡортостандың социаль инфраструктураһын нығытыуға, халыҡты сәләмәтләндереү мәсьәләһен хәл итеүгә, уның ялын ойоштороуға һәм спорт үҫешенә, шул иҫәптән балалар спорты үҫешенә ҙур өлөш индерә. Предприятие менән ғәмәлгә ашырылған күләмле социаль программаларҙа торлаҡ төҙөлөшө айырым йүнәлеш булып тора. Һеҙ был мәсьәләгә комплекслы ҡараш өлгөһө күрһәтәһегеҙ. Һуңғы йылдарҙа ғына Нуриман, Дүртөйлө, Балаҡатай, Шаран һәм Бәләбәй райондарында, Өфө, Сибай һәм Ишембай ҡалаларында күп фатирлы торлаҡ төҙөнөгөҙ. Бөгөн уларға йәнә Өфөләге йорт та өҫтәлде.
Күп фатирлы яңы йорт торлаҡтың иң юғары стандарттарына яуап биреүе һәм шул уҡ ваҡытта арзан хаҡы менән айырылып тора. Бындағы 84 фатирҙың дөйөм майҙаны биш мең квадрат метрға тиң. Шуларҙың 70-е үҙҡиммәте буйынса «Газпром трансгаз Өфө» йәмғиәте хеҙмәткәрҙәренә һатыласаҡ. Ҡалған 14 фатир йәш белгестәрҙе һәм командировкаға килгән хеҙмәткәрҙәрҙе урынлаштырыу өсөн предприятие балансында ҡала.
Йорттоң төкәтмә өлөшөндә 40 автомобилгә иҫәпләнгән машина ҡуйыу урыны, шулай уҡ офис биналары урынлашҡан. Янындағы территорияла төҙөкләндереү һәм йәшелләндереү эштәре башҡарылған, заманса балалар ҡаласығы урынлаштырылған.
— Һуңғы биш йыл эсендә хеҙмәткәрҙәребеҙ өсөн Башҡортостанда төҙөлгән 12-се йорт был, — тине «Газпром трансгаз Өфө» яуаплылығы сикләнгән йәмғиәтенең генераль директоры Сергей Пашин. – Социаль мәсьәләләрҙе хәл итеүе еңел булмауын аңлайбыҙ, ләкин был юлда туҡталып ҡалырға йыйынмайбыҙ. Предприятие йәш белгестәргә иҫәп тота һәм уларҙы бар кәрәкле нәмә һәм, иң элек, торлаҡ менән тәьмин итергә тырыша. Сиратта социаль өлкәләге яңы объекттар төҙөлөшө.


text:
Рәсәй-1 каналында башҡорт телендә яңылыҡтар күрһәтелә башлай
ӨФӨ, 2015 йыл, 28 апрель. /«Башинформ» мәғлүмәт агентлығы, Артур Басиров/.
27 апрелдән Рәсәй-1 каналы яңылыҡтарҙы башҡорт телендә лә күрһәтә башлай. «Башҡортостан» ДТРК-ның милли тапшырыуҙар бүлеге етәксеһе Вилдан Ғәлин һүҙҙәренсә, көн һайын шундай ике программа эфирға сығасаҡ.
— Башҡорт телендәге яңылыҡтарҙы иртәнге сәғәт 10-сы 5 минутта һәм көндөҙгө 3-сө яртыла ҡарарға мөмкин, — тип һөйләне Вилдан Ғәлин.
Каналда башҡорт телендә яңылыҡтар «Башҡортостан» ДТРК-ның генераль директоры Азамат Сәлиховтың башланғысы буйынса барлыҡҡа килде. Ошо мәсьәлә үткән аҙнала компанияға республика Башлығы Рөстәм Хәмитов менән Бөтә Рәсәй дәүләт телерадиокомпанияһының генераль директоры Олег Добродеев килгән саҡта күтәрелгәйне.


text:
Ишембайға «Хеҙмәт ҡаһарманлығы һәм дан ҡалаһы» исеме бирелде
ӨФӨ, 2016 йыл, 19 август. /«Башинформ» мәғлүмәт агентлығы, Ғәлиә Нәбиева/.
Ишембай ҡалаһына «Хеҙмәт ҡаһарманлығы һәм дан ҡалаһы» тигән халыҡ-ара почетлы исем бирелде. Был ҡарарҙы Дәүләт-ара герой-ҡалалар союзы президиумы ҡабул итте. Документҡа ике тапҡыр Советтар Союзы Геройы, осоусы-космонавт Виктор Горбатко ҡул ҡуйҙы.
Ишембай «Ватан алдындағы хеҙмәттәре, фашист илбаҫарҙарына ҡаршы көрәштә күрһәткән батырлығы, хеҙмәт ҡаһарманлығы өсөн, һәм Икенсе донъя һуғышы тамамланыуға 71 йыл тулыу уңайынан» ошо маҡтаулы исемгә лайыҡ булды.
Ишембай менән бер рәттән Златоуст, Улан-Удэ, Фрязино ҡалаларына ла шундай исем бирелде, тип хәбәр иттеләр Ишембай ҡалаһы хакимиәтендә.


text:
Өфөлә продюсер, режиссер һәм яҙыусы Мансур Дәүләтбаевтың ижад кисәһе була
ӨФӨ, 2017 йыл, 11 ғинуар. /«Башинформ» мәғлүмәт агентлығы, Ләйлә Аралбаева/.
Өфөлә продюсер, режиссер һәм яҙыусы Мансур Дәүләтбаевтың юбилейлы ижад кисәһе уҙа. Йәкшәмбе, 29 ғинуарҙа, юбиляр үҙенең ижадын һөйөүселәрҙе Ҡала мәҙәниәт һарайына йыя. Ойоштороусылар сағыу тамаша һәм тере тауыш вәғәҙәләй. Сара киске сәғәт 5-тә башлана.
«Тәүге тапҡыр Башҡорт дәүләт филармонияһының ҙур сәхнәһенә алып барыусы һәм продюсер булараҡ 16 йыл элек сыҡтым, — тине Мансур Дәүләтбаев. — Мин тәҡдим иткән концерт программаһында «АНТ» төркөмө һәм йырсы Елена Гусарова сығыш яһаны. Тамашасылар программаны һоҡланып ҡабул итте».
Юбилей кисәһендә «Сураман» төркөмө, йырсы Рафаэль Рәхмәтуллин, телевидение алып барыусыһы һәм бейеүсе Розалина Бикмаева, «АНТ» төркөмө, бейеү коллективтары һәм вокалистар ҡатнаша. Өфөләге «Глумилино» рок-төркөмөнөң сығышы ла ҡаралған.
Кисә барышында юбилярҙың «Ваҡыт. Ваҡиғалар. Кешеләр» тигән китабының исем туйы үтә, күргәҙмәләр ойошторола. Сара «Белая в черном» фильмын күрһәтеү менән тамамлана.
Ойоштороусылар хәбәр итеүенсә, билеттарҙың күбеһе хәйриә маҡсатында Өфөләге 1-се балалар йортона, 39-сы гимназияға, Өфө дәүләт авиация техник университеты, Башҡорт дәүләт университеты студенттарына һәм уҡытыусыларына тапшырылған.


text:
Депутаттар 2011 йылға Башҡортостан бюджетын ҡабул итте
Башҡортостан Дәүләт Йыйылышы-Ҡоролтай депутаттары «2011 йылға Башҡортостан Республикаһы бюджеты тураһында» БР Законын ҡабул итте. БР Конституцияһына ярашлы, был закон проекты Башҡортостан Президенты тарафынан тәҡдим ителде һәм Дәүләт Йыйылышы тарафынан быйыл 21 октябрҙә беренсе уҡыуҙа ҡабул ителде.
Бюджет, һалымдар, финанстар һәм милек мәсьәләләре буйынса комитеттың 12 ноябрҙә үткәрелгән ултырышында был проектҡа килгән төҙәтмәләр һәм үҙгәрештәр ҡаралды. Төп финанс документын ҡарауға әҙерлек эше барышында 2011 йылға БР бюджетының табыштар һәм сығымдар күләменә 18,2 миллиард һум күләмендә аныҡлауҙар индерелде.
Комитет рәйесе Лев Бакусовтың һүҙҙәренә ҡарағанда, депутаттар төҙәтмәләрҙең ике сағыштырыу таблицаһын әҙерләне. Төҙәтмәләр өсөн нигеҙ булып киләһе йылда 15 миллиард 836 миллион һум күләмендә индерелергә планлаштырылған федераль бюджет средстволары күләмдәрен аныҡлау торҙо. Был средстволарҙы бүлеү законға ҡушымталарҙа сағылыш тапты.
Парламентарийҙар республиканың үҙ һалым потенциалын аныҡланы һәм тәүге бюджет проектының табыштар һым сығымдар өлөшө параметрҙарына үҙгәрештәр индерҙе.
Төҙәтмәләрҙең тағы бер төркөмө федераль закондарға ярашлы бюджет классификацияһын үҙгәртеүгә бәйләнгән.
Дөйөм алғанда, депутаттар Башҡортостан Хөкүмәте тарафынан индерелгән 37 төҙәтмәне дөйөмләштерҙе. Улар барыһы ла ҡабул итеүгә тәҡдим ителде.
Бынан тыш, башҡа хоҡуҡ закондары инициативаһы субъекттарынан тағы 12 төҙәтмә парламентарийҙар тарафынан бер тауыштан ҡабул ителде. 14 төҙәтмә кире ҡағылды.
Депутаттар төҙәтмәләрҙе раҫланы һәм «2011 йылға Башҡортостан Республикаһы бюджеты тураһында» Законды икенсе һәм өсөнсө уҡыуҙа ҡабул итте. Уларҙы иҫәпкә алып, 2011 йылға бюджеттың табыштар өлөшө күләме – 81,5 миллиард һум, сығымдар өлөшө күләме 96,9 миллиард һум суммаһында билдәләнә, бюджет дефициты күләме тәүге кимәлдә – 15,4 миллиард һум суммаһында һаҡланды.


text:
Йәштәр көнөндә төп байрам саралары Салауат Юлаев майҙанында үтәсәк
Байрам көнөндә, 27 июндә, йәштәр өсөн төп байрам саралары 19 сәғәттән алып 23 сәғәткә тиклем Салауат Юлаев майҙанында үтәсәк. Унда йәштәр ялының йонг, сокс, скейтбодинг, велоспорт, ролик спорты, граффити, бард йыры, тарихи реконструкция кеүек төрлө мәҙәни-спорт йүнәлештәренең күрһәтмә сығыштары ойоштороласаҡ. Шулай уҡ йәштәр төркөмдәре ҡатнашлығындағы концерт программаһы, КВН командалары сығышы ҡаралған. Бөтә Рәсәй йәштәр көнө республиканың билдәле ди-джейҙары үткәргән дискотека менән тамамланасаҡ.
Иртә торорға яратыусылар өсөн профессиональ фитнес тренерҙары байрам көнөндә «Каруанһарай» сауҙа-эш комплексы алдында «Zarяdka-party» үткәрҙе. Уны Өфөнөң Киров районы хакимиәте белгестәре ойошторҙо. БР Йәштәр сәйәсәте һәм спорт министрлығы, үҙ сиратында, шунда уҡ Салауат Юлаевҡа бағышланған Республика ижади конкурс һөҙөмтәләре буйынса күргәҙмә үткәрәсәк. Уның аҙағында конкурста еңеүселәрҙе бүләкләү тантанаһы буласаҡ, тип хәбәр итә «Башинформ» агентлығына ведомствоның матбуғат хеҙмәте.


text:
Рөстәм Хәмитов электр энергияһына тарифтар үҙгәреүе ихтималлығына алдан уҡ әҙерләнергә тәҡдим итте
Башҡортостан Президенты Рөстәм Хәмитов, Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Совет ултырышында сығыш яһап, электр энергияһына тарифтар үҙгәреүе ихтималлығына мониторинг үткәрергә тәҡдим итте.
— 2011 йыл беҙҙе бәләнең көтмәгәндә килеүенә — тарифтарҙың 30-40 процентҡа күтәрелә алыуына өйрәтте, — тине ул.
Бындай хәл булмаһын өсөн тарифтар үҙгәреү ихтималлығына төбәктәр алдан уҡ әҙерләнергә тейеш. Рөстәм Хәмитов Советҡа тарифтарҙың 2012 йылда нисек үҙгәреүен хәҙерҙән үк анализларға тәҡдим итте. Ул, шулай уҡ, электр энергетикаһы өлкәһендә һуңғы арала торған һайын ҡатмарлыраҡ, ябай кешеләр өсөн аңлайышһыҙ процестар барыуын билдәләне.


text:
Һеләүһен
Һеләүһен (урыҫ. рысь) (лат. Lynx lynx)— бесәйҙәр ғаиләһенә ҡараған һарғылт һоро төҫтәге йыртҡыс йәнлек; Австралиянан башҡа бөтә илдәрҙә урманда йәшәй, ваҡ йәнлектәр менән туҡлана торған эре йыртҡыс хайуан.
Галерея[үҙгәртергә | вики-тексты үҙгәртергә]
-
-
Һеләүһен Расейняй (Литва) ҡалаһы гербында
-
-
Әҙәбиәт[үҙгәртергә | вики-тексты үҙгәртергә]
- Терминологический словарь по зоологии. Русско-башкирский и башкирско-русский (Т. Г. Баишев, 1952)
- Толковый словарь современного башкирского литературного языка. (под. ред З. Г. Ураксина, 2005)
Һылтанмалар[үҙгәртергә | вики-тексты үҙгәртергә]
- Рысь обыкновенная. animalbox.ru — Энциклопедия животного мира. — Описание, фото- и видео материалы. Тәүге сығанаҡтан архивланған 4 февраль 2012.
- Позвоночные животные России: Рысь обыкновенная


text:
Олег Долгополов – РФ-тың баш суд приставы ярҙамсыһы
Нижегородка өлкәһе буйынса Федераль суд приставтары хеҙмәте идаралығының элекке етәксеһе, яҡташыбыҙ Олег Долгополов Рәсәй Федерацияһының баш суд приставы Артур Парфенчиковтың ярҙамсыһы итеп тәғәйенләнде. Был турала “НТА-Волга буйы” агентлығы хәбәр итә.
Олег Анатольевич Долгополов 1959 йылдың 8 июнендә Өфөлә тыуған. 1984 йылда Башҡорт дәүләт университетын “хоҡуҡ белеме” белгеслеге буйынса тамамлаған. Юридик фәндәр кандидаты ғилми дәрәжәһенә эйә, 1 класлы дәүләт юстиция советнигы.
Мәскәү Федераль суд приставтары хеҙмәте үҙәк аппаратының федераль әһәмиәттәге башҡарма производстволар буйынса эште ойоштороу бүлеге начальнигы булып эшләгән, 2005 йылдың авгусынан Нижегородка өлкәһе буйынса Федераль суд приставтары хеҙмәте идаралығы етәксеһе булған.


text:
Телеүҙәк күп фатирлы йортҡа әүерелгән
Төбәк операторы бинаны капиталь ремонт объекттары исемлегенә индереп предприятиеға квитанция ебәргән. Документҡа ярашлы телеүҙәктә “йәшәүселәр”ҙең 16 мең һумдан ашыу бурысы бар. Закон буйынса, капиталь ремонт өсөн күп фатирлы йортта йәшәүселәр генә түләй, ә ойошмалар даими ремонтты үҙ иҫәбенә эшләтә. Ни өсөн төбәк операторы телеүҙәккә капиталь ремонт өсөн иҫәп ебәрә? Телеүҙәк ысынлап та ҙур һәм татыу ғаилә кеүек, әммә хәбәрселәр бында йәшәмәй, ә эшләр өсөн килә. Тик бына капиталь ремонт өсөн ебәрелгән квитанция авторҙары улай тип һынамай ахыры. Беҙҙең юристар иҫәпте күреп бер аҙ аптырашта ҡала. Адрес телеүҙәктеке, сумма ла аҙ түгел, ваҡытында түләмәгән өсөн пеня ла өҫтәлгән. Капиталь ремонт өсөн иҫәпте Төбәк операторы ебәрә. Телеүҙәккә ебәрелгән документта предприятиеның исеме лә дөрөҫ күрһәтелмәгән, унда быға тиклем булған ойошма исеме яҙылған. Телеүҙәк бинаһына бәйле низағҡа бына ошо квитанция сәбәпсе була. Унда күрһәтелеүенсә, 50-се йылдарҙа сәнәғәт объекты булараҡ төҙөлгән бина ни сәбәптәндер күп ҡатлы йортҡа әүерелгән. Документ буйынса ул ете ҡаттан тора һәм файҙалы майҙан ни бары 102 квадрат метр.Был хәлгә аңлатма биреүҙе һорап беҙ төбәк операторына мөрәжәғәт итәбеҙ. Баҡтиһәң был беренсе генә осраҡ түгел, ай һайын тиҫтәләрсә ялыуҙар килә. Бөтәһенә лә ике йыл элек кенә эш башлаған төбәк операторының мәғлүмәт базаһындағы етешһеҙлектәр сәбәпсе. Барлыҡ адрестар 4 сығанаҡ буйынса туплана, ул идарасы компания, йә Росреестр, йә муниципалитет, ҡайһы бер осраҡта БТИ-нан алына. Шул уҡ ваҡытта ундағы мәғлүмәттәр дөрөҫ түгел икән Төбәк операторы бының өсөн яуап бирмәй, йәғни, бөтә етешһеҙлектәрҙе милек хужаһы иҫәбенә һала.Беҙҙең осраҡта иҫәп Өфөләге күп ҡатлы йорттарҙың береһендә урынлашҡан фатир өсөн килгән, тик квитанцияла уның адресы юҡ. Ә был фатир элек Телеүҙәктеке була, тик уның әлеге хужаһы бөтөнләй билдәһеҙ. Уны асыҡлау маҡсатында Төбәк операторы биргән адресҡа юлланабыҙ.Ишекте асыусы юҡ. Күрше тирәләр ҙә унда кем йәшәгәнен әйтергә ҡыйынһына. Шулай ҙа был фатир хужаһына капиталь ремонт өсөн бурысын барлыҡ пенялары менён түләргә тура киләсәк. Беҙ 4-се власть хоҡуғы менән файҙаланып был хәлгә асыҡлыҡ индерҙек. Ә ябай гражданинға ниндәйҙер сәбәптән капиталь ремонт өсөн иҫәп дөрөҫ ебәрелмәй, йә бөтөнләй килмәй икән, уға нимә эшләргә? Төбәк опреаторы мәғлүмәттең адресатҡа тейешле еткерелмәүе уны түләүҙән ҡотҡармай тип яуап бирә.


text:
Төбәктә предприятиелар экологияға зыян килтергән өсөн бюджетҡа 400 миллион һумдан ашыу аҡса түләгән
ӨФӨ, 2016 йыл, 24 февраль. /«Башинформ» мәғлүмәт агентлығы, Ольга Мортазина/.
Башҡортостан предприятиелары тирә-яҡ мөхиткә кире йоғонто өсөн түләү сифатында республика ҡаҙнаһына 400 миллион һумдан ашыу аҡса индергән, тип хәбәр итте йомғаҡлау коллегияһында Росприроднадзор идаралығы етәксеһе Юрий Дудников. Тағы ла 100 миллион һум самаһы федераль бюджетҡа йүнәлтелгән. Етәксенең мәғлүмәттәре буйынса, былтыр ведомсто эшмәкәрлегенең иҡтисади һөҙөмтәлелеге бюджеттан идаралыҡты тәьмин итеүгә сарыф ителгән һәр һумға 118 һум тәшкил иткән. Предприятиелар ведомство дәғүәләре һәм бойороҡтары буйынса тәбиғәтте һаҡлау сараларын ғәмәлгә ашырыуға 3,4 миллиард һум аҡса йүнәлткән.
«Теләһә ниндәй сәнәғәт етештереүе экологияға кире йоғонто яһай. Зыянды кәметергә генә мөмкин. Беҙ ошо йүнәлештә әүҙем эшләйбеҙ, тәбиғәтте һаҡлау проекттарына күп аҡса бүләбеҙ. Әммә һөҙөмтә тиҙ генә күренмәйәсәк, шулай ҙа яҡын киләсәктә мотлаҡ ыңғай үҙгәрештәр буласаҡ», — тине «Башнефть» компанияһы президенты Александр Корсик.


text:
Рим Янғужиндың тыуыуына 70 йыл тулды
Бөгөн билдәле тарихсы, профессор Рим Янғужиндың тыуыуына 70 һәм Башҡортостан тарихы һәм этнология кафедраһы ойошторолоуға 20 йыл тулды. Ошо айҡанлы Башҡорт дәүләт университетында Бөтә Рәсәй ғилми-ғәмәли конференция уҙҙы.
Сарала республиканың Мәғариф министры Әлфис Ғаязов, Башҡорт дәүләт университеты ректоры Әхәт Мостафин, күренекле ғалимдар, шәхестең яҡындары ҡатнашты.
Конференцияла Рим Зәйниғәбитдин улының тормошо, эшмәкәрлеге, башҡорттар тарихын өйрәнеүҙә тотҡан урыны хаҡында һүҙ барҙы.
Рим Янғужин - тәжрибәле ғалим-этнограф, тарих фәндәре докторы, профессор, Рәсәйҙең һәм Башҡортостандың атҡаҙанған фән эшмәкәре булып таныла. Ул башҡорт халҡы тарихына арналған күп һанлы хеҙмәт авторы, Башҡорт дәүләт университетында этнография музейын ойоштороуға ла күп көс һала. Профессорҙың дуҫтары, хеҙмәттәштәре лә уны лайыҡлы шәхес булараҡ хәтерләй.


text:
Алгебра
А́лгебра («аль-джабр» ғәрәп һүҙенән, «ҡаплау», «бәйләнеш», «йомғаҡлау» аңлата) — математиканың бүлеге, уны арифметиканы дөйөмләштереү һәм киңәйтеү тип атап була.
«Алгебра» һүҙе шулай уҡ төрлө алгебраик системалар атамаларында ҡулланыла. А́лгебра математика фәненең бер бүлеге, һанлы системаларҙың дөйөм үҙлектәрен, хәреф тамғалары ҡулланып төҙөлгән тигеҙләмәләр ярҙамында мәсьәләләр сисеүҙең дөйөм ысулдарын өйрәнә. Баштарак хәрефле аңлатмалар, хәрефтәрҙән торған формулаларҙы үҙгәртеү гилеме булараҡ үҫкән. XVII быуат ахыры - XIX быуат баштарында алгебра, беренсе сиратта, тигеҙләмәләр тураһындағы фән булып формалаша. Хәҙерге заман алгебраһы үҙлектәре рациональ һандарҙы ҡушыу һәм ҡабатлау ғәмәлдәренә аҙмы-күпме дәрәжәлә оҡшаған төрлө тәбиғәтле объекттар системаһын өйрәнә. Ундый ғәмәлдәр - алгебраик ғәмәлдәр тип, улар буйһына торған закондар аксиомалар тип атала. Ҡағиҙә булараҡ, аксиомалар геометрия, математик анализ, физика, алгебраның уҙ мәсьәләләрен сискәндә барлыҡҡа килә. Ул алгебраик ғәмәлдәре билдәләнгән системаларҙы үҙлектәренә ҡарап классификациялай һәм шул системаларҙы тәбиғи рәүештә барлыҡҡа килгән төрлө мәсьәләләрҙе өйрәнә.
Алгебра бүлектәре[үҙгәртергә | вики-тексты үҙгәртергә]
Алгебраны түбәндәге бүлектәргә бүлеп була:
- элементар алгебра — алгебраның иң боронғо бүлеге, алгебраик аңлатмаларҙы, матди һәм комплекслы һандар өҫтөндә тигеҙләмәләрҙе өйрәнә.
- абстракт алгебра, йәғни юғары алгебра — математик фән, аксиомалар менән билдәләгән алгебраик системаларҙы өйрәнә, мәҫәлән яландар, төркөмдәр һәм түңәрәктәр.
- һыҙма алгебра векторлы арауыҡтарҙың специфик сифаттарын өйрәнә.
- компьютер алгебраһы — математик объекттар өҫтөндә символик манипуляциялар өсөн алгоритмдарҙы булдырыу һәм өйрәнеү менән шөғөлләнә.
Алгебраик системалар[үҙгәртергә | вики-тексты үҙгәртергә]
«Алгебра» һүҙе шулай уҡ төрлө алгебраик системалар атамаларында ҡулланыла:
Этимология[үҙгәртергә | вики-тексты үҙгәртергә]
Был термин тәүге тапҡыр 825 йылда ғәрәп ғалимы Аль-Хорезми хеҙмәтендә осрай. Унда «аль-джабр» һүҙе алыусыларҙы бер өлөштән икенсе өлөшкә күсереү аңлата ине, уның тура мәғәнәһе — «ҡаплау».
Әҙәбиәт[үҙгәртергә | вики-тексты үҙгәртергә]
- Б. Л. ван-дер Варден. Алгебра. М.: Наука, 1979
- С. Ленг Алгебра. М.: Мир, 1968


text:
Башҡортостан парламентарийҙары йәшәү минимумын һигеҙ меңгә тиклем арттырырға теләй Фото: «Башинформ» мәғлүмәт агентлығы
Башҡортостан парламентарийҙары йәшәү минимумын һигеҙ меңгә тиклем арттырырға теләй
Башҡортостан парламентарийҙары йәшәү минимумын һигеҙ меңгә тиклем арттырырға теләй Фото: «Башинформ» мәғлүмәт агентлығы
ӨФӨ, 2016 йыл, 6 октябрь. /«Башинформ» мәғлүмәт агентлығы, Ғәлиә Нәбиева/.
Профилле комитет ултырышында Башҡортостан парламентарийҙары йәшәү минимумын арттырыу тураһында төҙәтмәләрҙе хупланы. Проект 2017 йылда пенсионер өсөн ошо дәүмәлде 8015 һум күләмендә билдәләүҙе күҙ уңында тота. Ошо һандан пенсияға социаль өҫтәмәләр билдәләнә, тип аңлатма бирҙеләр төбәк парламентының матбуғат хеҙмәтендә.
Закон проекты Һаулыҡ һаҡлау, социаль сәйәсәт һәм ветерандар эше буйынса комитет ултырышында ҡаралды. Депутаттар «Һуғыш, хеҙмәт һәм Ҡораллы Көстәр ветерандары тураһында»ғы Башҡортостан Законына ла үҙгәрештәр индерергә тәҡдим итте. Улар СССР-ҙың йәки Рәсәйҙең маҡтаулы исемдәре, орден-миҙалдары, шулай уҡ ведомстволарҙың отличие билдәһе менән бүләкләнеүселәр өсөн «Хеҙмәт ветераны» исемен биреүгә талаптарҙы аныҡлай.
Депутаттар ҡан донорлығы тураһындағы законға үҙгәрештәр индереүҙе күҙ уңында тотҡан проектты тәүге уҡыуҙа ҡарарға тәҡдим итте. Үҙгәрештәр ҡан биреү хеҙмәте структураһын билдәләгән нормаға индерелә.
Депутаттар комитеттың Башҡортостан Дәүләт Йыйылышы ҡарамағындағы бишенсе саҡырылыш Йәштәр йәмәғәт палатаһы составына тәҡдим иткән кандидатураларын хупланы.


text:
Ҡара сәпсәү
Ҡара сэпсәү, ҙурлығы сыйырсыҡтай (черныш) (лат. Tringa ochropus)
Ҡылыҡһырлама
Яңғыҙ ҙа, күмәкләшеп тә йөрөйҙәр, һирәкләп ағасҡа ла ҡуна. Башы, муйыны һарғылт һоро, түше ҡара сыбарлы. Арҡаһы һәм ҡанаттары ваҡ ҡына һары төртөклө ҡара. Кәүҙәһенең аҫҡы өлөшө, ҡойроҡ аҫты аҡ. Ҡойроғоноң осонда арҡыры ҡара һыҙыҡтар бар. Тебеттән ҡара ҡанаттары һәм ҡойроҡ өҫтө аҡ булыуы менән айырыла.
Тауышы
Яңғырауыҡлы һыҙғыра: «тйүүй-тйүүй» йәки «тйүй-титиит-тңүй».
Йәшәү рәүеше
Шарлыҡтарҙа, һаҙлыҡтарҙа, йылға буйҙарында йәшәй. Төрлө бөжәктәр менән туҡлана. Күомә ҡош. Киң генә таралған. Ағасҡа оялай. Күберәк башҡа ҡоштарҙың иҫке ояларынан файҙалана. Көрән таплы 4 бөртөк һарғылт һоро йомортҡаһы була.


text:
Торлаҡ төҙөлөшө фонды торлаҡҡа хаҡтарҙы кәметте
«Башҡортостан Республикаһының Торлаҡ төҙөлөшө фонды» дәүләт унитар предприятиеһы, күсемһеҙ милек баҙарында финанс көрсөгө менән бәйле үҙгәрештәргә ҡарамаҫтан, республика ҡалаларында һәм райондарында фатирҙар һатып алыуға хаҡтарҙы ярайһы уҡ төшөрҙө.
Мәҫәлән, Нефтекамала торлаҡтың бер квадрат метрының хаҡы хәҙер 22 мең һум (бынан алдағы хаҡ һәр «квадрат» өсөн 26 мең һум ине), Туймазыла – 21,6 мең һум (элекке хаҡ – 25 мең һум), Учалыла 22 мең һум (элек 25 мең һум) күләмендә билдәләнде. Өфө районының Авдон ҡасабаһында торлаҡтың бер квадрат метры хәҙер 25 мең һум тора, ә элекке хаҡ 27 мең һум ине.
Өфө халҡы өсөн махсус рәүештә БР Торлаҡ төҙөлөшө фонды “Йүрүҙән” (Йәшел сауҡалыҡ) микрорайонында торлаҡ һатып алыу буйынса уникаль тәҡдим әҙерләне — квадрат метрын 35 меңдән 38 мең һумға тиклем.
Ентеклерәк мәғлүмәт менән “БР Торлаҡ төҙөлөшө фонды” дәүләт унитар предприятиеһының www.gsfrb.ru сайтында йәки (347) 22-99-123, 272-93-90 телефондары аша танышырға мөмкин.


text:
Баш ҡалала машиналар 458 йәйәүлене тапаған
Ағымдағы йылдың тәүге ете айында Өфө юлдарында 458 йәйәүле машинанан тапалған. Һөҙөмтәлә 37 кеше һәләк булған. Ҡала Советы ултырышында Өфө ҡалаһы буйынса эске эштәр идаралығы начальнигы Илгиз Садыҡов шундай мәғлүмәт бирҙе.
Үрҙә күрһәтелгән осорҙа дөйөм алғанда, уның һүҙҙәренсә, ҡалала 54 кешенең ғүмерен ҡыйған 1106 юл-транспорт фажиғәһе булған. Был былтырғы йылдың ошо уҡ осорона ҡарата 20 кешегә күберәк. Тағы 1277 кеше һәләкәт һөҙөмтәһендә төрлө дәрәжәләге йәрәхәттәр алған.


text:
Башҡортостандың билдәле радиожурналисы Рәсүл Сәғитовтың китабы донъя күрҙе
Республика «Китап» нәшриәтендә билдәле журналист һәм яҙыусы, Башҡортостандың атҡаҙанған матбуғат һәм киң мәғлүмәт хеҙмәткәре, Ш.Хоҙайбирҙин исемендәге премия лауреаты Рәсүл Сәғитовтың «Имен-аман тороғоҙ!» исемле китабы донъя күрҙе һәм һатыуға сығарылды. Автор үҙ тыңлаусыларына мөрәжәғәтен һәр ваҡыт ошондай һүҙҙәр менән тамамлай.
Рәсүл Сәғитов күп йылдар инде «Юлдаш» дәүләт радиоканалында эшләй, әлеге ваҡытта уның бүлектәренең береһен етәкләй. Уның сираттағы китабында, әҙәби әҫәрҙәрҙән торған элекке китаптарынан айырмалы рәүештә, автор радиожурналистика тураһында үҙ фекерҙәрен бәйән итә, ул башлап яҙыусы журналистар өсөн уҡыу әсбабы ла булып тора. Тәғәйен сығанаҡтарға һылтанып, хәҙерге башҡорт теленә, уның стиленә етди иғтибар бирелә. Теге йәки был проблемаларға үҙ ҡарашын, уҙған быуаттың 70-се йылдарынан башлап, донъя, ил һәм республиканың ижтимағи-сәйәси тормошо тарихынан ваҡиғалар менән нығыта.
Автор әйтеүенсә, һәр һөнәр, шул иҫәптән журналистика менән шөғөлләнгәндә ниндәйҙер матди байлыҡ алыуҙы ғына маҡсат итеп ҡуйырға ярамай. Һөнәрҙә камиллашырға, мөмкин тиклем ижади эшләргә кәрәк. Был турала Рәсүл Сәғитов һәр ваҡыт телгә ала, шул иҫәптән федераль кимәлдә лә — даими рәүештә «Журналист», «Журналистика и медиарынок» журналдарында мәҡәләләр баҫтыра.


text:
Өфөнөң ҡулланыу баҙары үҫешә
Былтыр йыл аҙағында башланған көрсөк ваҡлап һатыу сауҙа һәм йәмәғәт туҡланыуы әйләнешенең үҫеш темптарында, яңы төҙөлгән сауҙа һәм йәмәғәт туҡланыуы объекттары һанында кире сағылды. Был турала матбуғат конференцияһында Өфө ҡалаһы ҡала округы хакимиәте башлығы урынбаҫары Марат Ғәлиуллин хәбәр итте.
Мәҫәлән, былтыр ошо уҡ осорҙа 80 мең квадрат метрҙан ашыу майҙан менән 120 яңы сауҙа объекты сафҡа индерелһә, быйыл уҙған осорҙа 33 мең квадрат метр самаһы дөйөм майҙан менән 100-ҙән ашыуыраҡ яңы сауҙа объекты асылды.
— Шулай ҙа, финанс ҡыйынлыҡтарға ҡарамаҫтан, яңы заманса стационар сауҙа предприятиелары төҙөү һәм сафҡа индереү дауам итә, — тип билдәләне Марат Ғәлиуллин. – Хәҙерге ваҡытта 34 ҙур сауҙа объекты төҙөлә, уларҙың дөйөм майҙаны 914 мең квадрат метр тәшкил итә, 361 мең “квадрат” дөйөм майҙан менән 15 объект төҙөлөшө туҡтатылған, уларҙың дүртәүһе – автоүҙәктәр.
Дөйөм алғанда, Өфөнөң ҡулланыу баҙарының торошо һәм уның үҫеш перспективалары тураһында һөйләп, Марат Ғәлиуллин, ҡаланың ҡулланыу баҙарына биш меңдән ашыу сауҙа һәм туҡланыу объекттары инә, уларҙың 2,8 меңдән ашыуы – стационар сауҙа селтәре объекттары, тип билдәләне. Сауҙа селтәрендә 75 меңдән ашыу ҡала халҡы эшләй, уларҙың уртаса айлыҡ эш хаҡы 15 909 һум (тотош ҡала буйынса 19505 һум) тәшкил итә.
Халыҡты республика етештереүселәренең ит, йәшелсә һәм башҡа продукциялары менән тәьмин итеү өсөн 2009 йылдың 19 сентябренән башлап 1 ноябренә тиклем шәмбе һәм йәкшәмбе көндәре ауыл хужалығы йәрминкәләре үткәрелә. Унда йәшелсә продукцияһына хаҡтар ҡала баҙарҙарында һәм сауҙа комплекстарындағыға ҡарағанда түбәнерәк ҡуйыла.


text:
Өфөлә "Ҡатын-ҡыҙ - йыл директоры" конкурсының төбәк этабы үткәрелә
20 ноябрҙә республикабыҙ баш ҡалаһында "Ҡатын-ҡыҙ — йыл директоры" Бөтә Рәсәй конкурсының төбәк этабы үткәреләсәк. Быйыл ул 13-сө тапҡыр үткәрелә.
БР Эшҡыуар ҡатын-ҡыҙҙар ассоциацияһы рәйесе Алла Кузьмина хәбәр итеүенсә, конкурста Өфө, Стәрлетамаҡ, Салауат, Благовещен һәм Бәләбәй ҡалаларынан бәләкәй предприятиелар етәкселәре ҡатнашасаҡ. Конкурсҡа әҙерлек башланды ла инде.
Хәтерегеҙгә төшөрөп үтәбеҙ, "Ҡатын-ҡыҙ — йыл директоры" конкурсы идеяһы авторы — Рәсәй Эшҡыуар ҡатын-ҡыҙҙар ассоциацияһы президенты Татьяна Малютина. Конкурстың төбәк этабын БР-ҙың Эшҡыуарлыҡ һәм сауҙа комитеты ярҙамында Рәсәй Эшҡыуар ҡатын-ҡыҙҙар ассоциацияһы үткәрә.
Конкурстың маҡсаты — предприятиеның үҫешен тәьмин итеүсе ҡатын-ҡыҙ етәкселәрҙе асыҡлау һәм дәртләндереү, төбәктең социаль-иҡтисади программаларын тормошҡа ашырыуға уларҙың индергән өлөшөн һәм ролен йәмәғәтселеккә танытыу.


text:
Баш ҡалала «Мираҫ» хәйриә фондының презентацияһы үтте
Өфөлә «Мираҫ» хәйриә фондының презентацияһы үтте. Яңы фонд традицион промыслаларҙы һәм һөнәрҙәрҙе һаҡлауға һәм үҫтереүгә булышлыҡ итеү маҡсатында ойошторолдо. Сарала һөнәрселәр, артистар, билдәле рәссамдар ҡатнашты.
Өфө дәүләт иҡтисад һәм сервис университеты ҡарамағындағы Дизайн һәм милли мәҙәниәт институтының кафедра мөдире Әлмира Йәнбухтина билдәләүенсә, фонд алдында еңел булмаған бурыстар тора. Халыҡ промыслаларын һаҡлап ҡалыу һәм үҫтереү буйынса барлыҡ пландарҙы тормошҡа ашырыу өсөн Өфөлә Һөнәрҙәр үҙәген булдырыу зарур.
«Мираҫ» хәйриә фондының генераль директоры Илшат Иманғолов һүҙҙәренсә, промыслалар изделиеларын етештереү күләмдәре, рәсми мәғлүмәттәр буйынса ғына, йыл һайын яҡынса 10 процентҡа кәмей. Шуға күрә фонд алдында халыҡ һәм республика промыслаларын үҫтереүгә йүнәлтелгән пландарҙы ғәмәлләштереү бурысы тора.
Презентация сиктәрендә халыҡ промыслалары өлкәһе белгестәре тәжрибә уртаҡлашты, изделиелар йәрминкәһе, төрлө оҫталыҡ дәрестәре ойошторолдо.


text:
Фото:
Рөстәм Хәмитов аграрийҙарҙы һөнәри байрамдары менән ҡотланы
Фото:
— Ауыл хужалығы һәм эшкәртеү сәнәғәте хеҙмәткәрҙәре көнө сираттағы тармаҡ байрамдарының береһе генә түгел, — тине ауыл хеҙмәтсәндәренең һөнәри байрамына арналған тантаналы йыйылышта Башҡортостан Президенты Рөстәм Хәмитов. — Бөгөн беҙ ауыл хеҙмәтсәндәрен тәбрикләйбеҙ, уларҙың хеҙмәте халыҡ өсөн үтә лә мөһим.
Рөстәм Хәмитов ауыл хужалығы йылының йомғаҡтары хаҡында һөйләне. Ул республикабыҙҙың күп күрһәткестәр буйынса илдә беренсе булыуын һыҙыҡ өҫтөнә алды. Башҡортостан һөт, бал, ҡымыҙ етештереү, ат, эре мал иҫәбе буйынса алдынғылыҡты бирмәй.
Башҡортостанда етештерелгән продукцияның сифаты юғары булыу сәбәпле республика шәкәре һәм оно, ярмалары һәм көнбағыш майы ысын мәғәнәһендә брендтарға әүерелде, тип билдәләне республика башлығы.
Президент ауыл кешеләре хеҙмәтенең еңел булмауы хаҡында әйтте.
— Ауыл хужалығы – йылы ҡыйыҡ аҫтындағы завод конвейеры түгел. Ул күпселек йәһәттән һауа шарттарынан тора, — тине республика башлығы. – Быға ҡарамаҫтан, ауыл хужалығы етештереүселәренә ваҡытында ярҙам итеү тармаҡтағы хәлде көйләргә генә түгел, алға китергә лә мөмкинселек бирҙе.
Ун ай һөҙөмтәләре буйынса ауыл хужалығының тулайым продукция күләме 96 миллиард һумға етте.
Башҡортостан игенселәре быйыл мул уңыш үҫтерҙе: 3,2 миллион тонна ашлыҡ, 1,4 миллион тонна шәкәр сөгөлдөрө, 260 мең тоннанан артыҡ көнбағыш йыйып алынды, тип билдәләне Рөстәм Зәки улы.
Президент ауыл хужалығы продукцияһын етештереүҙә юғары күрһәткестәргә өлгәшкән предприятиеларҙы билдәләне. Улар араһында – Стәрлетамаҡ, Саҡмағош, Ауырғазы, Илеш, Мәләүез, Дәүләкән, Дүртөйлө райондарының ауыл хужалығы предприятиелары.
Республика башлығы ауыл хужалығын үҫтереүгә Башҡортостан ҡаҙнаһынан байтаҡ аҡса бүленеүен, күпләп техника һатып алыныуын билдәләне. Шулай уҡ ул тармаҡты үҫтереү стратегияһын булдырыу кәрәклеге хаҡында әйтте.
Рөстәм Хәмитов ауыл хеҙмәтсәндәренә дәүләт ярҙамы саралары хаҡында һөйләне. Улар республиканың иген баҙарындағы хәлде көйләргә ярҙам итте.
Ошо маҡсаттарҙа республикала Башҡортостандың көньяҡ-көнсығыш һәм төньяҡ-көнсығыш райондарын социаль-иҡтисади йәһәттән үҫтереү урта сроклы комплекслы программалар ҡабул ителде.
— Был төбәктәргә ҙур финанс ресурстарын йүнәлтеү планлаштырыла, — тине Рөстәм Хәмитов. – Был күләмдәрҙең өстән бер өлөшө республика бюджетынан бүленәсәк.
Президент төп етештереү күрһәткестәре хаҡында һөйләне. Бөгөн хужалыҡтарҙың барлыҡ категорияларында 1 миллион 280 мең баш эре мал иҫәпләнә. Был үткән йылдың ошо уҡ осорондағы күрһәткестәрҙән 10 процентҡа кәмерәк. Республика башлығы хәлде көйләү маҡсатында күрелгән саралар хаҡында һөйләне.
Башҡортостан Президенты тармаҡта тормошҡа ашырылған эре инвестиция проекттары, «500 ферма» һөт-тауар фермаларын яңыртыу программаһы, фермер хужалыҡтары нигеҙендә ғаилә һөтсөлөк фермаларын үҫтереү, шәхси хужалыҡтарға ярҙам итеү тураһында һөйләне. Шулай уҡ ул һарыҡсылыҡты үҫтереү кәрәклеге хаҡында әйтте.
— Ыңғай динамикаға ҡарамаҫтан, дөйөм алғанда ауыл хужалығын яңыртыу зарур, — тип билдәләне төбәк башлығы. – Күп кенә мәсьәләләр әле хәл ителмәгән.
Ауыл ерендәге проблемалар – социаль инфраструктура үҫешенең түбән кимәлдә булыуы. Һәм, әлбиттә, түбән эш хаҡы. Президент йәш белгестәрҙе ауылдарға йәлеп итеү өсөн дәүләт ярҙамы хаҡында һөйләне. Был ярҙамды 400-ҙән ашыу белгес алған.
Ауыл хеҙмәтсәндәренең һөнәри байрамына арналған тантаналы йыйылышта иң яҡшы хеҙмәт алдынғыларына наградалар тапшырылды, бынан һуң улар өсөн концерт ойошторолдо.


text:
«Көслө дауылдан зыян күргән граждандарҙың йорттары дәүләт теркәүен үтәсәк» — «Росреестр»ҙың БР буйынса идаралығы Фото: Олег Яровиков
«Көслө дауылдан зыян күргән граждандарҙың йорттары дәүләт теркәүен үтәсәк» — «Росреестр»ҙың БР буйынса идаралығы
«Көслө дауылдан зыян күргән граждандарҙың йорттары дәүләт теркәүен үтәсәк» — «Росреестр»ҙың БР буйынса идаралығы Фото: Олег Яровиков
ӨФӨ, 2014 йыл, 5 сентябрь. /«Башинформ» мәғлүмәт агентлығы, Сергей Захаров/.
Краснокама, Ҡалтасы һәм Яңауыл райондарында көслө дауыл эҙемтәләрен бөтөрөү буйынса эштәр дауам итә.
«Росреестр»ҙың БР буйынса идаралығы биргән мәғлүмәттәргә ярашлы, Ҡарый һәм Янаҡтай ауылдарында дөйөм алғанда 118 йорт зыян күргән, шул иҫәптән 55-е тулыһынса емерелгән, 34-тен йүнәтеп булмай, 29-ы өлөшләтә емерек.
Тергеҙеү эштәре барышында кадастр иҫәбендә торған, әммә хоҡуҡтары дәүләт теркәүһеҙ йәки хоҡуҡтары ер участкаларына ғына теркәлгән йорттар асыҡлана, тип хәбәр иттеләр ведомствоның матбуғат хеҙмәтенән. Дәүләт күсемһеҙ милек кадастры мәғлүмәттәренә ярашлы, тик Ҡарый ауылында ғына иҫәптә 256 күсемһеҙ милек объекты тора, улар иҫәбендә 162 өй, 51 төҙөлөп бөтмәгән объект, 43 ярҙамсы объект. Мобиль пункт белгестәре бер сығып килгәндә бындай 11 объектҡа дәүләт теркәүенә документтар ҡабул итте.
Уҙған көндәрҙә Башҡортостан теркәүселәренең эше менән Рөстәм Хәмитов танышты. Республика башлығы төбәктең Росреестр һәм Кадастр палатаһы идаралығы күргән оператив сараларға ыңғай баһа бирҙе.


text:
Республиканың 19 районында сәсеү эштәре тамамланды
Башҡортостандың 19 районында сәсеү эштәре тамамланды, тип хәбәр иттеләр БР Ауыл хужалығы министрлығының матбуғат хеҙмәтенән. Төбәктең 10 районында – ҡарабойҙай сәсеү, 20 районында кукуруз сәсеү тамамланды. Бөгөнгө көнгә был культуралар планлаштырылған майҙандың 58 һәм 91 процентында сәселгән.
Шул уҡ ваҡытта 108,7 мең гектар майҙанда пар ерҙәре эшкәртелде, был планға ҡарата 34 процент тәшкил итә.
Төбәктә 29 процент майҙанда – иген культураларын, 85 процент майҙанда шәгәр сөгөлдөрөн химик утау үткәрелде, тип хәбәр иттеләр аграр ведомствонан.


text:
Иранда Башҡортостан фоторәссамының күргәҙмәһе үтте
Иранда Тегеран ҡалаһында Рәсәй Фоторәссамдар союзының Башҡортостан бүлексәһе рәйесе Рәмил Килмәмәтовтың фотокүргәҙмәһе үтте. Был турала кисә «Башинформ» агентлығында үткән матбуғат конференцияһында Башҡортостан Республикаһы мосолмандары Диниә назараты рәйесе урынбаҫары Руслан Сәйәхов хәбәр итте. Был сара БР мосолмандары Диниә назаратының ағымдағы йылдың 23 ноябренән 7 декабренә тиклем булып үткән Иранға рәсми сәфәре барышында ойошторолған.
— Бындай сәфәр өсөнсө тапҡыр ойошторола, — тине Руслан Сәйәхов. – Беҙҙең Диниә назараты вәкилдәре мәҙәни-танышыу миссияһы менән Иранда 2007 һәм 2009 йылдарҙа булып ҡайтҡайны. Әлеге сәфәрҙең үҙенсәлеге шунда: дин хеҙмәткәрҙәре менән бергә сит илгә БР Мәҙәниәт министрлығы, БР Мәғариф министрлығы вәкилдәре һәм йәмәғәт эшмәкәрҙәре лә барҙы.
БР мосолмандары Диниә назараты делегацияһы берТегеранда ғына түгел, Кум ҡалаһында ла булды. Был ҡала бөтә ислам донъяһының фәнни-мәҙәни үҙәге иҫәпләнә. Бында иң ҙур ғилми-тикшеренеү ислам институттары һәм мәҙәниәт ойошмалары тупланған.
Иранға визиты барышында Рәмил Килмәмәтов Тегеранда Башҡортостанға арналған күргәҙмә ойоштороп ҡына ҡалманы, Иран тураһында бай фотоматериал да йыйҙы. Фоторәссам әйтеүенсә, был фотобанкта әлеге ваҡытта 300 самаһы һүрәт иҫәпләнә, әммә эшкәрткәндән һуң уларҙың иҫәбе 50-60-ҡа тиклем кәмейәсәк, һәм һуңынан уларҙы Өфөлә күргәҙмәлә күрһәтеү планлаштырыла.


text:
Башҡортостанда кластерҙар аҙналығы старт алды
Өфөлә Башҡортостан территорияһында ойошторолған кластерҙар аҙналығы старт алды. Кисә үткәрелгән Башҡортостан Республикаһының еңел һәм үтә еңел авиацияһы кластеры кәңәшмәһе Кластер аҙналығы сиктәрендә планлаштырылған беренсе сара булды. Кәңәшмәлә ҡатнашыусылар кластерҙы артабан үҫтереү мәсьәләһен ҡараны, 2012 йылға саралар программаһын билдәләне.
Бынан тыш, унда республикала кластер инициативаларын үҫтереү планы тикшерелде, «эшлекле авиация» перспективалары тураһында әйтелде. Фекер алышыу барышында Башҡортостанда аэропорттарҙың осоу-ултырыу һыҙаттары инфраструктураһын үҫтереү һәм авиация техникаһын етештереү мәсьәләләре ҡаралды.
Ошонда уҡ еңел һәм үтә еңел авиация кластерына яңы уйынсылар – Өфө дәүләт авиация техник университетының «Дельтаклубы», «Ротор» яуаплылығы сикләнгән йәмғиәте һәм БР Һауала осоусылар федерацияһы ҡабул ителде.
БР Кластерлы үҫтереү үҙәгенән хәбәр итеүҙәренсә, был аҙнала йәнә Башҡортостандың фармацевтик һәм медицина сәнәғәте кластерының, шулай уҡ химия һәм ауыл хужалығы өсөн биотехнологиялар кластерының кәңәшмәләре үтәсәк.
Көн тәртибендә — эш буйынса ағымдағы мәсьәләләрҙе тикшереү, киләһе йылға үҫеш планын ҡабул итеү, кластерға ингән яңы ҡатнашыусылар менән килешеүҙәргә ҡул ҡуйыу.
Белешмә өсөн. Бөгөн Башҡортостанда БР Хөкүмәте ҡарары нигеҙендә Кластерлы үҫтереү үҙәге менән химия һәм ауыл хужалығы өсөн биотехнологиялар кластеры, еңел һәм үтә еңел авиация, фармацевтика һәм медицина сәнәғәте, мәғлүмәт технологиялары кластерҙары ойошторолған һәм әүҙем үҫешә. Бынан тыш, төбәктә нефть сервисы кластеры, наноматериалдар һәм уларҙан изделиелар етештереү буйынса фәнни-производство кластеры ла уңышлы үҫешә.


text:
Иртәгә гражданлыҡты билдәләү мәсьәләләре буйынса ҡабул итеү ойошторола
17 майҙа РФ Президентының Башҡортостан Республикаһындағы йәмәғәт ҡабул итеү бүлмәһендә гражданлыҡты билдәләү һәм гражданлыҡ алыу мәсьәләләре буйынса граждандар ҡабул итеү үтәсәк.
Ҡабул итеүҙе Федераль миграция хеҙмәтенең Башҡортостан Республикаһы буйынса идаралығының гражданлыҡ мәсьәләләре буйынса бүлеге баш инспекторы Ирина Абашина үткәрә.
Башлана — 10 сәғәттә.
Йәмәғәт ҡабул итеү бүлмәһенең адресы: Өфө ҡалаһы, Цюрупа урамы, 100 ("Үҙәк баҙар" транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Республикала яҙғы ташҡынға әҙерлек башланды Фото: Олег Яровиков
Республикала яҙғы ташҡынға әҙерлек башланды
Республикала яҙғы ташҡынға әҙерлек башланды Фото: Олег Яровиков
ӨФӨ, 2015 йыл, 17 февраль. /«Башинформ» мәғлүмәт агентлығы, Сергей Захаров/.
Башҡортостан Хөкүмәте гидротехник ҡоролмаларҙы, күперҙәрҙе, коммуналь-энергетика селтәрҙәрен, инженерлыҡ коммуникацияларын яҙғы ташҡынға әҙерләү тураһында бойороҡ сығарҙы.
Документ менән ташҡынға ҡаршы комиссия составы раҫланды, уны вице-премьер Марат Мәһәҙиев етәкләй. Республика биләмәһендә яҙғы ташҡынды аварияһыҙ үткәреү буйынса саралар планы һәм һыу ташыуға контроллек итеүҙең план-графигы ҡабул ителде.
Ташҡынға ҡаршы әҙерлек эштәре өсөн яуаплы министрлыҡтар һәм ведомстволар боҙ китеү, йылғаларҙың ташыуы, халыҡты яҡлау һәм һыу баҫҡан биләмәләрҙә матди ҡиммәттәрҙе һаҡлауға бәйле сараларҙы ойоштороу буйынса тейешле тәҡдимдәр алды.


text:
Европа чемпионы Башҡортостан чемпионатында ла алда
Өфөнөң Ғ.Ҡадиров исемендәге спорт клубынан 2010 йылғы Европа чемпионы Андрей Шишегов Күмертауҙа барған мотоциклда боҙҙа уҙышыу буйынса Башҡортостан чемпионатының тәүге көнөндә еңеү яуланы. Икенсе урында уның клубташы Дмитрий Буланкин. Команда ярыштарында икенсе донъя чемпионы Станислав Архипов 12 мәрәй менән өсөнсө урында, әммә Сергей Балтачевтың да ошондай уҡ сумма. Турнир таблицаһының башында килеүсе ҡадировсыларҙың бишенсеһе Николай Рябоконь.
Тәүге көн һөҙөмтәләре:
1. Андрей Шишегов (Өфө) — 15; 2. Дмитрий Буланкин (Өфө) — 14; 3. Станислав Архипов (Өфө) — 12; 4. Сергей Балтачев (Өфө) — 12; 5. Николай Рябоконь (Өфө) — 11; 6. Алексей Казаков (Стәрлетамаҡ) — 10; 7. Никита Алексеев (Өфө) — 8; 8. Айрат Хәбибуллин (Стәрлетамаҡ) — 6; 9. Алексей Витрик (Өфө) — 6; 10. Антон Созыкин (Өфө) — 5; 11. Сергей Казаков (Күмертау) — 5; 12. Сергей Ларионов (Һамар) — 5; 13. Сергей Кузнецов (Күмертау) — 4; 14. Михаил Филатов (Күмертау) — 0.


text:
Башҡортостан парламенты баланы уллыҡҡа алған граждандарға пособие түләү тураһында закон проектын ҡабул итте
Быйылғы йылдағы беренсе пленар ултырышта БР Дәүләт Йыйылышы – Ҡоролтай депутаттары Башҡортостан парламентына республика Хөкүмәте менән тәҡдим ителгән «Башҡортостан Республикаһында баланы (балаларҙы) уллыҡҡа (ҡыҙ итеп) алған граждандарға бер тапҡыр аҡсалата пособие түләү тураһында» закон проектын беренсе уҡыуҙа ҡабул итте.
Зөһрә Рәхмәтуллинаның билдәләүенсә, закон проекты балаларҙың ғаиләлә лайыҡлы тормошҡа хоҡуҡтарын яҡлауҙы тормошҡа ашырыу һәм социаль етемлекте иҫкәртеү, баланың ғаиләлә тәрбиәләнеүгә хоҡуғын тормошҡа ашырыу, шулай уҡ тәрбиәгә алған ғаиләләргә дәүләт ярҙамы маҡсатында эшләнә. Әлеге ваҡытта илдә балалары булған граждандарға берҙәм дәүләт пособиелары системаһы булдырылған. Бындай пособиелар төрөнөң береһе – баланы ғаиләгә тәрбиәгә биргән ваҡытта бер тапҡыр бирелә торған түләүҙәр. Бындай түләүҙәр федераль бюджеттан финанслана. Күп кенә төбәктәр ғаиләләрҙе алмаштырыусы айырым категориялар, нигеҙҙә, балаларҙы уллыҡҡа (ҡыҙ итеп) алыусы ғаиләләр өсөн бер тапҡыр бирелә торған өҫтәмә төбәк түләүҙәре билдәләгән.
Атап әйткәндә, Краснодар крайында һәм Пенза өлкәһендә – 300 мең һум, Тамбов өлкәһендә – 200 мең һум, Ставрополь крайында – 150 мең һум, Пермь крайы һәм Ульяновск өлкәһендә 100-әр мең һум аҡса түләнә.
«Башҡортостан Республикаһында баланы (балаларҙы) уллыҡҡа (ҡыҙ итеп) алған граждандарға бер тапҡыр аҡсалата пособие түләү тураһында» закон проекты уллыҡҡа (ҡыҙ итеп) алынған һәр балаға «Балалары булған ғаиләләргә өҫтәмә дәүләт ярҙамы саралары тураһында» 256-сы федераль законы менән билдәләнгән әсәлек (ғаилә) капиталы күләмендә бер тапҡыр бирелә торған пособие билдәләй һәм уны тәғәйенләү тәртибен асыҡлай. Бер тапҡыр бирелеүсе пособиены билдәләү һәм түләү баланы уллыҡҡа алғандан һуң ғариза биреү тәртибендә башҡарыла. Баланы уллыҡҡа алғанда бер тапҡыр бирелеүсе пособиеға уллыҡҡа алған ата-әсәләрҙең береһе хоҡуҡлы. Ике йәки унан күберәк баланы уллыҡҡа алғанда бер тапҡыр бирелеүсе пособие һәр балаға түләнә. Был средстволар уллыҡҡа алыусылар ғаиләһенең торлаҡ шарттарын яҡшыртыуға, баланы дауалауға, санатор-курорт һауыҡтырыуға йәки уҡытыуға файҙаланыла ала.
Сығымдарҙы финанслау республика ҡаҙнаһынан алып барыласаҡ. Зөһрә Рәхмәтуллина әйтеүенсә, әлеге ваҡытта әсәлек капиталының күләме – 365 мең һум, уллыҡҡа алынған балаларҙы иҫәпкә алып республика бюджетынан 2011 йылда бер тапҡыр бирелеүсе пособие түләүгә сығымдар 100 миллион һумдан ашыу сумманы тәшкил итәсәк.